Nafarroako Hitza | Politika Archives - Page 3 of 19 - Nafarroako Hitza Politika – Page 3 – Nafarroako Hitza\n10th May | Albisteak, Astekoa, nafarroa, Politika |\t809\nOraingo Iruñeko Udaleko hogeita zazpi zinegotzietatik, hamahiruk ez dute parte hartuko gaur hasi den hauteskunde kanpainan, erabaki dutelako ez aurkeztea hilaren 26ko bozetara. Horrek ezinbertzean ekarriko du erakunde hori berritzea; halere, boto emaileek erabakiko dute maiatzetik aurrerako udala zenbateraino izanen den berri edo ezberdin, haien esku baitago azken lau urteotako bidetik aurrera jarraitzea, edo bertze bide baten alde egitea.\nIruñeko Udalean aldaketa irudikatu duten taldeei dagokie hautesleen konfiantzari eusteko erronka; eskuinak, berriz, helburu du boterea berreskuratzea. UPNk Ciudadanosekin eta PPrekin bat egitea erabaki du hori lortzeko.\nHerrialdeko 346 kontzejuetan eta 272 udaletan deitu dituzte nafarrak hauteskundeetara, hilaren 26rako. Guztietan ez dituzte eginen, ordea: adibidez, 31 udalerritan ez da hauteskunderik izanen ez delako hautagaitzarik aurkeztu; eta 92 kontzejutan ere ez. 113 udalerritan eta 223 kontzejutan, berriz, zerrenda bakarra aurkeztu da bi aste barruko hauteskundeetarako.\nHiriburuan, lehia handiagoa izanen da, zalantzarik gabe. Hamabi taldek aurkeztu dute Iruñeko alkate izateko hautagaitza; halere, haietako bat Ganemos Pamplona, zehazki, inpugnatu du Ahal Dugu-k.\nJoseba Asiron alkatea izanen da EH Bilduko hautagaia berriz ere; Itziar Gomez, Geroa Bairena; eta Enrique Maia, berriz, Navarra Sumarena. Koalizio horretan UPN, PP eta Ciudadanos alderdiek egin dute bat.\nBertzalde, Maite Esporrin izanen da PSNko alkategaia; Edurne Egino Ezkerrarena; eta Andoni Romeo Aranzadi-Equorena. Aranzadi da hautagaia aldatu duen bakarra, hain zuzen. Gainera, ez da talde horren barruan gertatutako aldaketa bakarra. Izan ere, duela lau urteko udal hauteskundeetan, Aranzadi Ahal Dugu alderdiaren udal ordezkaria izan zen. Ana Lizoain izan zen 2015eko hauteskundeetan alkategaia, baina legegintzaldia amaitu baino lehen utzi zuen udaletxea, 2016ko urtarrilean. Orain, berriz, talde bakoitzak zerrenda propioa osatu du: Romeo da Aranzadi-Equoren alkategaia, eta Gaxan Sad Irisarri, berriz, Ahal Dugu-rena.\nBukatzear den legegintzaldi hau ez da gorabeherarik gabekoa izan Joseba Asiron alkatearentzat, behin baino gehiagotan agerian gelditu baitira udal gobernua babestu duten taldeen arteko desadostasunak. Taldeok 2017an hasi ziren soka tenkatzen, Pio XII.a etorbidea birplanteatzeko proiektuarekin. Aranzadiren eta EH Bilduren arteko tirabirak gelditu ziren agerian orduan. Egoerak okerrera egin zuen 2017ko abenduan, Aranzadiko hautetsi batek aurrekontuen aurkako botoa eman baitzuen. Soka, halere, hirugarrenean hautsi zen, 2018. urteko uztailean: sanferminen bezperan, uztailaren 5ean, Joseba Asiron alkateak udal gobernutik kanporatu zituen Aranzadiko hiru zinegotziak eta Ezkerrako Edurne Egino. Bi egun lehenago egindako bozketak eragin zuen alkatearen haserrea, sei milioi euroko superabita zertan inbertitu erabakitzean Aranzadi eta Ezkerra abstenitu egin baitziren. Joan den urtarrilean, gainera, 2019ko aurrekontuen bozketan abstenitu egin zen Aranzadi, berriz ere, eta hutsean utzi zuen kontuen aldeko EH Bilduren, Geroa Bairen eta Ezkerraren ituna.\n2015eko hauteskundeek Iruñerriko bertze hainbat herritako udal gobernuetara eraman zuen aldaketa; bertzeak bertze, Barañainera, Berriozarrera, Antsoainera eta Atarrabiara. Herriotako alkateak karguari eusten saiatuko dira hilaren 26ko hauteskundeetan.\nLizarrako alkate Koldo Leoz ere ariko da aginteari eusteko lehian, bai eta Tuterako alkate Eneko Larrarte ere. Tafallako lehen zinegotzi Arturo Goldarazenak, berriz, ez aurkeztea erabaki du.\nHilaren 26an, 483.783 nafarrek izanen dute beren udalerrietako eta kontzejuetako gobernuak osatzeko hauteskundeetan parte hartzeko aukera. Duela lau urte, %71,25ekoa izan zen parte hartzea.\n12th Apr | Albisteak, gaiak, nafarroa, Politika |\t885\nLacalleren memoria »\n29th Mar | Albisteak, gaiak, nafarroa, Politika |\t694\n08th Feb | Albisteak, gaiak, nafarroa, Politika |\t907\n25th Jan | Albisteak, Astekoa, Gizartea, Komunikazioa, nafarroa, Politika |\t797\nPasioa. Horixe nabarmendu dute, gauza guztien gainetik. Gogoko dutela beren lana, gertatzen dena beren kameren bidez kontatzea lanbide bat baino anitzez ere gehiago delako haientzat. “Pasioa”, berretsi dute. “Maite dugu gure lana, eta gero eta hobeki egin nahi dugu; gero eta gogo handiagoz”. Villar Lopezenak dira hitzak. Duela hamazazpi urte baino gehiago hasi zen argazkilari gisa lanean. Ez du utzi nahi. Baina egungo errealitatea aldatzeko beharra nabarmendu du. Asmo horrekin sortu da Berriemaile Grafikoen Nafarroako Elkartea. Arloko profesionalen kezkak eta proiektuak hartu nahi ditu bere gain, lanbidea duintzeko, formakuntza bultzatzeko, eta egungo prekaritatea eta lan baldintza eskasak salatzeko.\nIrudiari, finean, duen balioa eman nahi diote; zehazkiago erranda, lortu nahi dute hedabideek, eta, oro har, gizarteak, irudiari duen balioa eman diezaioten. Ez edozein irudiri, halere: profesionalen sinesgarritasunak eta egiazkotasunak bermatutako irudiari, zehazki. Sakelako telefonoek eta sare sozialek kazetari bilakatu dute edozein herritar; hedabideak berri bat bertze inork baino lehen emateko lehian sartu dira, eta horrek ere ekarri du, anitzetan, testuak idazteko lana duten kazetariak argazkilari edo bideogile bihurtzea.\nBerriemaile grafikoen jarduerari eragin dio horrek. Errealitate hori bere testuinguruan jarri du Nafarroan martxan jarri duten elkarteko presidente Jose Luis Larrionek. 38 urteko bidea du atzean berriemaile grafikoak. Sektorearen argazkia egiteko, 2008ko krisia jarri du mahai gainean. “Hedabideei gogor jo zien krisi horrek; eta eragina izan du produktuaren kalitatean eta langileen lan baldintzetan”.\nBerriemaile grafikoei bereziki eragin diela uste du Larrionek, eta iritzi horrekin bat egin du Iñigo Urizek ere. “Krisiak murrizketak ekarri ditu, eta murrizketek berekin ekarri dute, bertzeak bertze, editore grafikoak desagertzea erredakzioetatik”. Hamazazpi urte baino gehiagoko bidea egin du Urizek lanbidean, eta moldeak aldatuz joan direla nabarmendu du. Azken urteotako krisiak are sakonago bilakatu ditu gertatu diren aldaketak, eta ondorio izan dute, adibidez, testuaren ardura duten kazetarien eta berriemaile grafikoen arteko koordinazioak behera egitea.\nHorixe berretsi du Lopezek ere. “Erredakzioetan, erretiroa hartu duten langileen postuak ez dituzte betetzen; enpresek gero eta gehiago jotzen dute autonomo ari diren berriemaile grafikoengana. Argazki bat behar dutenean, eskatu, ordaindu eta kito. Harremana gero eta eskasagoa da, eta lan baldintzak, gero eta txarragoak”, salatu du. Zenbaitetan gertatzen diren “muturreko egoerak” aipatu ditu Larrionek ere: “Hainbat hedabidek ez diete beren egoitzetan sartzen uzten kolaboratzaile dituzten autonomoei, lan ikuskaritzen beldur direlako”.\nAurten 50 izateko asmoz\nAzaroan jarri zuten martxan Berriemaile Grafikoen Nafarroako Elkartea. 30 profesionalek bat egin dute jada, eta jende gehiagok izena emanen duela argi dute bultzatzaileek. “Aurten 50 izan gaitezkeela uste dugu”, erran du Larrionek. “Konpromiso sendoa hartu dugu; aurrera egin nahi dugu, eta lan egiteko prest gara”, erantsi du.\nIzan ere, oraingoa ez da berriemaile grafikoek bat egiteko lehendabiziko saioa. Duela 30 urte inguru egindako lehen urratsa ekarri du Jose Luis Larrionek gogora. “Espainiako Telebistako hainbat kamerari saiatu ziren lan horretan”. Baina ez zuen aurrera egin.\nBigarrenez, 1996. urtean ahalegindu ziren. Jesus Diges, Luis Azanza eta Joxe Lacalle berriemaile grafikoak aritu ziren orduan lanean, bertzeak bertze. Elkartea sortu, eta dozena bat pertsonak bat egitea lortu zuten. Baina bide motza egin zuen. Hasierako asmoa hoztu, eta proiektua bertan behera gelditu zen. Elkartea ez zuten desegin, halere, eta oraingo taldea osatzeko, hain zuzen ere, orduko egitura baliatu dute berriemaile grafikoek. Izenari eutsi, eta proiektua, berriz ere, martxan jarri dute.\nUrizekin batera, Iñaki Portu izan da lankideak batzeko oraingo prozesuan gehien inplikatu diren profesionaletako bat. Hogeita bat urte baino gehiagoko bidea du atzean. Lankideek bezala, egungo egoerak “zerbait egitera” bultzatzen zituela sentitu du Portuk. “Indarrak batzeko ordua dela konturatu gara, eta horixe egin dugu”. Indarrak batzea erabaki dute lan baldintza duinak aldarrikatzeko; beren lanbideak duen balioa mahai gainean jartzeko; bai eta beren segurtasuna eta lan egiteko eskubidea bermatzeko ere.\n“Gero eta zailtasun gehiago ditugu gure lana egiteko”, erran du Lopezek. Azken asteotan Iruñeko Maravillas gaztetxearen hustea dela-eta gertatutakoa jarri du adibide argazkilariak, operazio horrek berekin ekarri baitu hiriko Alde Zaharra foruzainek eta Espainiako poliziek hartzea. Hustearen aurka protesta egin duten gazteen aurka oldartu dira poliziak, eta hainbat pertsona zauritu dituzte. Berriemaileek ere jasan dituzte kolpeak.\nGaztetxearen aldeko azken manifestazioa hilaren 19an egin zuten. “Lehendabiziko aldiz, elkarrekin egoteko beharraz hitz egin genuen berriemaile grafiko guztiok, protesta horren aurretik”, kontatu du Urizek.\n“Anitzetan, inork inguruan nahi ez duen lekuko ezerosoa gara berriemaile grafikook”, erran du Larrionek. Horrek berresten du beren lanbidea “beharrezkoa” dela, elkarteko buruaren ustez. Bat egin dute Urizek, Portuk eta Lopezek ere. Egunerokoan topatzen dituzten zailtasunak gainditzeko bat egitea ona dela uste dute, batetik. “Segurtasuna bermatzeko, eta gure lana ahalik eta baldintza egokienetan egiteko”, erran du Lopezek. Horrek, halere, badu bere alde txarra, berriemaileon hitzetan. “Gure lana ahalik eta ongien egiteko, beharrezkoa dugu ez nabarmentzea; baina gaur egungo egoerak behartu egiten gaitu geure burua identifikatzera”, erantsi du Portuk.\nIdentifikatzeko, hain zuzen ere, besokoak eta txalekoak erabiltzea aztertzen ari dira berriemaile grafikoak. “Kontua da, protesta batean, adibidez, profesionalak garela argi gelditzea”. Gaur egun, karrikako lanean, sakelakoarekin argazkiak edo bideoak egiten dituzten herritarrak izaten dituzte profesionalek ondoan. “Haientzat guretzat baino errazagoa izaten ohi da lan egitea, gure materialak adierazten baitu profesionalak garela. Sakelako batekin dagoena edozein tokitara ailegatzen da”.\nBerriemaile Grafikoen Nafarroako Elkarteko kideek argi dute ezin direla maila berean jarri herritar batek sakelakoarekin hartzen dituen irudiak eta profesionalek hedabideei eskaintzen dizkietenak. “Egiazkotasuna eta sinesgarritasuna ematen dugu guk; profesionalak gara, eta argi dugu kontua ez dela argazki bat edo bideo bat lortzea. Irudi baten bidez historia bat kontatzen dugu”, erran du Jose Luis Larrionek.\nLopezek erantsi du profesionalaren begiradak “balio erantsia” ematen diola berriemaile grafikoak lortzen duen irudiari. “Guk badakigu zer atera eta zer ez. Gure lanbidearen mugak ezagutzen ditugu, eta zentzuz jokatzen dugu”.\nEdozein pertsonak lortutako irudiak zabaltzearen ondorioz, berri faltsuek gora egin dute. Horixe nabarmendu dute elkarteko kideek. Hedabideek ere neurri handi batean dinamika hori bultzatu dutela erantsi dute. “Uholdeak gertatzen direnean, adibidez, hedabideek herritarrei eskatzen diete beren irudiak bidaltzeko, haiek zabaldu ahal izateko”, erran du Portuk. “Hedabideek edozein irudi zabaltzen dute; gerta daiteke bertze urte batekoak izatea, baina inork ez du hori zaintzen, eta bermerik gabeko irudiak hedatzen dira”, erantsi du Lopezek.\nSare sozialek inposatu duten azkartasunak ere ekarri du kazetariek grafikoen lana egitea. “Multimedia kazetariaren irudia saltzen dute hedabideek; horren atzean, halere, sektorearen prekaritatea baino ez dago”, erran du Larrionek. Kazetaria ez dagokion lana egitera behartzen dutela gaineratu du, eta lan horrek, gainera, ez duela profesional batek egiten duenaren kalitatea.\nSuhiltzaileen edo Foruzaingoaren gisako erakundeek egiten eta zabaltzen dituzten irudien inguruko eztabaida ere mahai gainean jarri dute berriemaile grafikoek. “Gero eta ohikoago bilakatu da suhiltzaileek, foruzainek edo guardia zibilek beren argazkiak banatzea; arazoa da gertaera baten inguruko irudi bakarrak erakunde horiek ematen dituztenak izatea; hau da, guri gertaeren tokira hurbiltzen ez uztea”, erran du Jose Luis Larrionek.\nEgoera hori galderak egiteko aukerarik gabeko prentsa agerraldiekin parekatu du Villar Lopezek. “Erakundeek utzitako irudi horiek lauak dira. Profesionaloi ukatu egiten digute gure begirada eta gure ikuspuntua azaltzeko aukera”.\nProfesionalen begirada zaintzen eta trebatzen jarraitzeko asmoz dira Berriemaile Grafikoen Nafarroako Elkarteko kideak. Horregatik, beren lan baldintzak eta eskubideak aldarrikatzeko lanarekin batera, formakuntzaren arloa jorratu nahi dute. “Hitzaldiak, ikastaroak eta bertze egin nahi ditugu”, azaldu du Portuk. Lanbidearekin lotutako esparru guztiak ukitu nahi dituzte. Urizek, adibidez, profesionalen artean mozal legeari buruzko informazioa zabaltzeko premia nabarmendu du. “Argi izan behar dugu zer egin dezakegun eta zer ez; informazio nahasia dute kazetari anitzek, ordea”. Lan egitea dute berriemaileek helburu. Dagozkien berme eta eskubideekin.\n14th Dec | Albisteak, gaiak, Gizartea, Kultura, nafarroa, Politika |\t847\nHamaika arlotan eta proiektutan murgildu zen Josu Goia. Politikaria, musikaria, eskultorea eta idazlea izan zen, bertzeak bertze. Gizon polifazetikoa. Igandean, halere, Josu Goia militantea omenduko dute, Beran, haren sorterrian. Sortuk…\n30th Nov | Albisteak, gaiak, Gizartea, nafarroa, Politika |\t848\nBorondate eta konpromiso politikoa behar da, lehenik eta behin, indarkeria matxistari aurre egiteko. Baina hori ere ez da nahikoa. “Konpromisoek, egia bilakatu ahal izateko, aurrekontua behar dute”. Horixe erran du Elena Saura ekonomialari feministak, Iruñean. Zehazkiago, nabarmendu duenez, lege bilakatutako neurriak benetan eraginkor izan daitezen, “ezinbertzekoak” dira neurri horiek bete ahal izateko diru sailak. Paperak dirua behar duela lagun, alegia. Indarkeria Sexistaren Aurkako Nafarroako Plataformak antolatutako bilkura sozialean mintzatu da Saura, Nafarroako Parlamentuaren egoitzan.\nSaurak, zehazki, Nafarroan indarkeria matxistari aurre egiteko indarrean dauden legeetan jasotako konpromisoak aztertu ditu, eta, aldi berean, konpromiso horiek bete ahal izateko Nafarroako Gobernuak 2019rako prestatu duen aurrekontu nagusien proiektuan jasotako diru sailak jorratu ditu. Ondorio nagusia da baliabide gehiago behar direla indarkeria matxistaren aurka lan egiteko.\nIndarkeria matxista sufritzen duten emakumeekin lan egiten duten profesionalek baieztatu dute behar hori benetakoa dela. Egun jada baliabideak urriak direla, alegia. Bilkura sozialean parte hartu dute Olga Aroz gizarte langileak eta Izaskun Esparza gizarte hezitzaileak. Azaldu dute indarkeria jasan duten emakumeak artatzeko hiru baliabide nagusi daudela herrialdean: larrialdietarako zentroa, harrera etxea eta egoitza etxea. “Baliabide guztiak daude azpikontratatuta, eta ez dira nahikoa”, salatu dute.\nSaurak argi du kanpora ateratzeak kalte egiten diela zerbitzuei. Bat egin du Arozekin eta Esparzarekin, eta azpikontratazioaren bidea ez du, inondik inora, egokitzat jo.\nHori aipatu du arazo orokor gisa. Aurrekontu proiektuak zehaztutako sailei so eginez, berriz, arloz arloko egoera jarri du mahai gainean ekonomialari feministak. Hezkuntzaren esparruan, Saurak nabarmendu du departamentuaren aurrekontuaren %0,05 bertzerik ez dela hezkidetzarako eta genero berdintasunerako. Nafarroan indarkeria matxistaren aurkako legeak jasotzen ditu konpromiso zehatzak hezkuntzaren alorrean, bertzeak bertze irakasleen formakuntzarako, curriculumak egokitzeko, indarkeria matxistak jotako haurrak eskolaratzeko eta sentsibilizazio kanpainak egiteko.\nSaurak gogoratu du Nafarroan 10.000 irakasle baino gehiago daudela lanean unibertsitatetik kanpoko hezkuntzaren esparruan, eta, denera, 106.800 ikasle baino gehiago artatzen dituztela. “Departamentuaren aurrekontuaren %0,05ak, beraz, ekartzen du eskujokoak egin behar izatea konpromisoak bete ahal izateko”, erran du Saurak.\nOsasunaren eta gizarte zerbitzuen arloak ere jorratu ditu ekonomialari feministak. Legean jasoa dago indarkeria matxista antzemateko estrategiak martxan jartzea, bai eta indarkeria sufritzen duten emakumeak artatzeko planak egitea, profesionalak trebatzea eta protokoloak prestatzea ere. “Legeak arreta osoa bermatzen du, eta horrek ekartzen du emakumeen osasun fisiko eta mentala zaintzea, bai eta emakumeon beharrak kontuan hartzea ere ekonomiaren, etxebizitzaren eta enpleguaren arloetan”, erran du Saurak.\nEkonomialariak mahai gainean jarri ditu Osasun Departamentuak zehaztutako diru sailak: formakuntzarako, 370.000 euro jasotzen ditu aurrekontuen proiektuak. “Ez dago zehaztuta, halere, formakuntza hori benetan izanen ote den indarkeria sexista guztien biktimak identifikatzeko eta artatzeko eduki espezializatuen ingurukoa”, azaldu du Saurak.\nGizarte Eskubideen Departamentuaren esku gelditzen den esparruan ere bada zer hobetu, ekonomialariaren hitzetan. “Legeak dio osatu arte duela emakumeak arreta soziala jasotzeko eskubidea. Aipatzen da gutxieneko neurriak jarriko direla martxan indarkeria matxistari aurrea hartzeko eta aurre egiteko, eta jasoa dago, halaber, formakuntza garatzeko programazioa eginen dela”. Helburu edo konpromiso horien inguruan inolako zehaztasunik ez du aurkitu Saurak aurrekontu proiektuan. “Aipamen zehatzik ez dago Gizarte Eskubideen Departamentuaren aurrekontuan”. Saurak erantsi du Nafarroako Berdintasunerako Institutuaren sailak baietz, jasotzen duela emakumeei harrera egiteko baliabideen kudeaketa (608.680 euro) eta bertze hainbat laguntza (143.000 euro). “Gizarte zerbitzuetako profesionalentzako formakuntza espezializaturako dirurik ez dago, ordea”, salatu du.\nSegurtasunaren eta laguntza juridikoaren arloa ere aztertu du Saurak. Arlo horietan ere Nafarroako legeak jasotzen du formakuntza bermatzeko konpromisoa. “Aurrekontuetan Foruzaingoaren ikastaroak aipatzen dira, baina ez, zehazki, indarkeria matxistaren ingurukorik. Diru saila 5.000 eurorena da. Genero indarkeriaren aurkako segurtasun zerbitzuen inguruko aipamen zehatza bada, bertzalde, baina kopurua hamar eurorena baino ez da”. Pleno sozialean parte hartu duten bertze hainbat profesionalek gogoratu dute, gainera, salaketa jartzeko ere zailtasunak badirela Foruzaingoan, indarkeria matxistari aurre egiteko talde bereziak dituen baliabideak “urriak” direlako.\nJustiziaren esparruan ere kopuruak ez dira hagitz handiak, Saurak agerian utzi duenez: departamentuak 375.000 euroren saila du indarkeria matxistaren auzirako. “Bere aurrekontuaren %0,01”.\nParlamentuan beren bidea egin behar dute 2019rako prestatutako aurrekontuek, behin betiko onartu baino lehen. Gobernua osatzen duten taldeei “gogoeta” egiteko eskatu die Saurak. “Aurrekonturik gabe, konpromisoak asmo bilakatzen dira”. Eta asmoak ez dira nahikoa.\nBardean ere prestatzen da gerra »\n16th Nov | Albisteak, Astekoa, Gizartea, nafarroa, Politika |\t1002\nSoka luze batek lotzen ditu Bardea eta gerra sufritzen duten herrietan jaurtitzen dituzten bonbak; Erriberako azpiegituran eta gisakoetan probatzen baitituzte gero herri horietan lehertzen diren gailuak. Soka luze horrek berak lotzen ditu, gainera, Bardea eta sorterritik alde egiten duten milioika migratzaileak; bonbak atzean uzteko, edo iparraldeko herriek hegoaldekoetan eragindako espoliazioak bultzatuta egiten baitute ihes.\nSoka hori mozteko beharraz hitz egiteko mahai ingurua egin du Bardea Libre plataformak, Iruñean. Igandean, gainera, manifestazioara deitu du, Tuteran. 12:00etan hasiko da protesta, Erriberako hiriburuko Foruen plazan. Bonbak eta Nafarroa lotzen dituen tiro eremuko soka behin betiko moztu nahi du Bardea Libre plataformak. “Ez hemen, ez inon ez dugulako gerrak prestatzeko azpiegiturarik nahi”, nabarmendu du Iñigo Jurado plataformako kideak.\n1951. urtetik dago martxan Bardeako tiro eremua. Azpiegitura horri eusteko azken kontratua, hogei urterako, 2008an sinatu zuten Bardeako Komunitateko Batzar Nagusiak eta Espainiako Gobernuko Defentsa Ministerioak, 210 milioi euroren truke. Datorren abenduaren 31rekin batera, kontratu hori modu automatikoan berrituko da, bertze hamar urtez. Aldaketa bakarra Bardeako Komunitatean bat egiten duten erakundeek jasoko duten ordainaren kopurua izanen da: bikoiztu eginen da. “2008. urtetik, zazpi milioi euro jaso dute erakundeok, urtean; hemendik aurrera, berriz, bikoiztu eginen da kopuru hori, eta hamalau izanen dira”, azaldu du Andoni Romeok, Alternatiba Antimilitaristako ordezkariak.\nBardeako Komunitatean hemeretzi udalerri daude, Erronkariko eta Zaraitzuko ibarrak, eta Olivako monasterioa; denera, 22 erakunde, alegia. Bakoitzak 108.000 euro inguru jaso ditu, urtean, azken urteotan, Bardea Libre plataformako kideek agerian utzi dutenez. Bardeako Komunitateak berak ere jasotzen du zati bat.\nDiru hori ez du ongi kudeatu erakunde horrek, ordea, Kontuen Ganberak txosten batean salatu duenez. Bardeako Komunitatearen gastuak ikertu ditu Kontuen Ganberak, eta ondorioa da Bardeako Komunitateko kideek dirua “xahutu” egin dutela. 2006tik 2012ra, adibidez, Egipto, Argentina, Senegal eta Costa Ricara egin zituzten bidaiak Bardeako ordezkariek. Egiptora 34 pertsona joan ziren, eta 64.000 euro gastatu zituzten. Senegalera, berriz, 29, eta 72.000 euroren gastua izan zuen bidaiak.\n2001eko aukera galdua\nBardeako Komunitateko Batzar Nagusiari egin dio so Bardea Libre plataformak, erakunde hori delako tiro eremua alokatzeko kontratua sinatzen duena. Julian Isla da egungo presidentea; aurretik, eta, urte luzez, Jose Antonio Gaiarre izan zen kargu horretan. “Pribatuan, bai eta jendaurrean ere, Gaiarrek onartu zuen tiro eremuaren aurkako mugimenduak mesede egiten ziela, horrek ekartzen zuelako ordain gisa jasotako diru kopuruak gora egitea”, erran du Romeok.\nAlternatiba Antimilitaristako kidea duela hogei urte baino gehiago hasi zen Bardeako tiro eremuaren aurka lanean. 2001. urtean, borroka hori irabaztekotan izan zirela gogoratu du. “Urte horretan berritu behar zuten kontratua; lauzpabost urte lehenago hasi ginen gaia jorratzen. Bardea Armagabetua izeneko plataforma sortu genuen, eta herri mobilizazioa lantzen aritu ginen”. Romeok uste du huts egin zutela ez zirelako gai izan borroka erakundeen esparrura eramateko. “Ez genuen asmatu udalekin lan egiten; berandu hasi ginen gaia haiekin jorratzen”. Azkenean, 2001ean, zazpi urterako sinatu zuten kontratua Espainiako Gobernuak eta Bardeako Komunitateak, orduko 600 milioi pezetaren truke.\nMartxan jarraitu du urteotan guztietan Bardeako tiro eremuak. “Egunero ari dira ariketak egiten, Bardeako Komunitatearen webgunean edo hedabideetan jarduera horren berri ematen ez badute ere”, zehaztu du Iñigo Juradok. Bardeakoaren gisako tiro eremu bateko jarduerak ondorio zehatzak ditu, eta horiek jarri dituzte mahai gainean Fernando Armendarizek eta Beatriz Villahizanek. Giza eskubideen auzian aditua da Armendariz, eta argi eta garbi erran du: “Bardean eta gisako azpiegituretan benetako gerra prestatzen da. Giza eskubideen urraketen %60 armen bidez egiten dituzte, eta armak tiro eremuetan probatzen dituzte. Gaur egungo gerretan herritarrak militarren jomugan dira”.\nSiria eta Yemen aipatu ditu gerrek ekartzen duten suntsiketaren adibide gisa. “Sirian, herritarren erdiak egin dute ihes herrialdetik kanpo; Yemenen, berriz, 6.000 herritar hil dituzte jada, eta 50.000 zauritu. Herrialde barruan toki batetik bertzera mugitu behar izan dute hiru milioi pertsonak”. Espainiako Gobernuaren ardura nabarmendu du: “2015ean, Espainiak 400 doitasun bonba inguru saldu zizkion Saudi Arabiari; armak bidaltzen jarraitu du geroztik: 2015etik 2017ra saldutako armen truke 932 milioi euro jaso ditu”.\nBonbak “ongi hiltzeko” probatzen dituzte tiro eremuetan. Horixe nabarmendu du Armendarizek, eta, horregatik, hain zuzen ere, igandean “Tuterako karrikak betetzera” deitu ditu herritarrak. “Jendeak sorterritik egin behar du ihes, armen negozioak aurrera egin dezan”, bukatu du.\nSOS Arrazakeria erakundeko ordezkari Beatriz Villahizanek ihes egiten duten horiei egin die so bere solasaldian. Bonben ondorioz edo bertze edozein kausa dela-eta ihes egiten dutenei, hain zuzen ere. “Migratzaileen eta errefuxiatuen arteko bereizketa maltzurra da. Gakoa da Europak ez duela nahi bere gain hartu jendea bere sorterritik aterarazten duten arrazoien ardura”. Migrazioen inguruko “begirada zabala” eskatu du, ondorioz, Villahizanek, eta gogoratu du herritar orok baduela migratzeko eta nahi duen tokian bizitzeko eskubidea. “Eskubide horrek balio zuen europarrok mugitzen ginenean, baina, orain, gurera etortzen direnean bertze hainbat herritatik, hutsean uzten dugu”. SOS Arrazakeria taldeko kideak erantsi du gerrak ez direla bakarrik hegoaldeko hemisferioko herrialdeetan gertatzen: “Europa, nahi ez duen migrazioaren aurka ari da gerra egiten”.\nNahi ez duena. Horixe da bertze gakoetako bat, Villahizanen erranetan. “Egungo garapen eredua ez da iraunkorra, eta badu baliabideen espoliazioari eusteko beharra; behar du mugituko den langileria, zaurgarria, arautu gabekoa. Horrek ekarri du hegoaldeko herrien independentzia prozesuak baldintza zehatzetan garatzea; prozesu horiek ez dira amaitu, eta hegoaldeko herriak kanpo zorren bidez lotu dituzte iparraldekoek. Ustez, iparraldeko herriek askatasuna eta demokrazia badute. Errealitatea bertzelakoa da: egungo ordenari eusteko, gatazkak eragiten dituzte, bertze herrietan egiten dituzten esku hartzeak justifikatzeko, eta herriok ustiatzen jarraitzeko”.\nDena aldatzeko lanean\nEuropako mugak “espazio militar” bilakatu dituztela salatu du Villahizanek, eta gainditzen dituztenentzat ere, egunerokoa ez dela erraza. “Nazioarteko babesa emateko hamaika oztopo daude; babes hori eskatzen duen pertsonak erakutsi behar du babes hori behar duela. Nafarroan, babesa eskatzeko lehendabiziko elkarrizketa lortzeko itxaron zerrenda bada; hamahiru hilabetez egon behar dute zain”. Hori guztia aldatzeko beharra nabarmendu du Villahizanek.\nEta hori guztia aldatu nahi dutelako ari dira Bardeako tiro eremuaren aurka lanean Bardea Libre plataformako kideak. Iñigo Juradok onartu du iaz sortu zirenean zehaztutako helburuetan ez dituztela nahi zituzten urrats guztiak egin, oraindik ere, baina lanean jarraitzeko konpromisoa berretsi du.\nHerri kontsultena da oraindik bete gabe duten helburuetako bat. “Argi dugu herritarrei eman behar diegula erabakitzeko aukera”. Juradok azaldu du Nafarroako Gobernuan eta hainbat udaletan 2015eko hauteskundeen ondotik sortutako aldaketa giroak bultzatu zuela plataformaren sorrera. Lan egin nahi dute borroka “Nafarroa osora” zabaltzeko, eta auzia erakundeen agendetan jartzeko. Ari dira.\n02nd Nov | Albisteak, Astekoa, Gizartea, Kirola, nafarroa, Politika |\t935\n12th Oct | Albisteak, gaiak, Gizartea, Ingurunea, nafarroa, Politika |\t785


Zénobe Gramme - Wikipedia, entziklopedia askea.\nJehay (en) , 1826ko apirilaren 4a\nBois-Colombes, 1901eko urtarrilaren 20a (74 urte)\nfisikaria, ingeniaria eta asmatzailea\nHeinrich Daniel Ruhmkorff (en) (1863 - 1866)\nZénobe Théophile Gramme (Jehay-Bodegnée, Belgika, 1826ko apirilaren 4a - Bois-Colombes, Frantzia, 1901eko urtarrilaren 20a) belgikar fisikaria izan zen.\nElektrizitatearen teoriaz askorik ez bazekien ere, 1869an korronte jarraiko dinamo bat asmatu zuen. Gero, haren printzipioa aldatuz, motor elektrikoa asmatu zuen. 1872an, beste batzuekin batera, korronte jarraiko elektrizitatea distantzia luzera igortzea lortu zuen.\nWikimedia Commonsen badira fitxategi gehiago, gai hau dutenak: Zénobe Gramme\nMultimedia: Zénobe Gramme\nISNI: 0000 0000 3915 2416\nBNF: 16535616q (data)


Henry D. Thoreau: naturarekin bat izan eta... - blogoetak\nBasora jo nuen deliberatuki bizi nahi nuelako, bizitzan funtsezko diren gauzei bakarrik erreparatuz, eta ikusi nahi nuelako ea gai nintzen hark irakasteko duena ikasteko; ez bainuen nahi, hiltzerakoan, ez naizela bizi izan konturatzea. Ez nuen bizi nahi bizitza ez dena, hain maitea izanik bizitza; ezta etsitzea ere, premiazkoa ez bazen behintzat. Sakon bizi nahi nuen, zorrotz, espartar haiek legez, bizitzari muin osoa xurgatuz, bizitza ez den oro baztertuz; zerrenda zabal bat ebaki, arrasean, eta bertan zokoratu bizitza, haren osagai xumeenetara errendituz. Eta zekena dela kausituz gero, haren zekentasun jatorrizko guztia ezagutu eta munduari jakitera eman; gorena balitz, berriz, nik neuk bizitu, eta gai izan haren nolakoaren berri egiazkoa emateko hurrengo txangoan.\nAmetsak dira gure izaeraren froga harri. [Henry D. Thoreau]\nBizitza xahutzen dugu hainbeste xehetasunekin... Sinplifikatu, soildu egin behar da. [Henry D. Thoreau]\nMundua gure irudimenaren mihisea baino ez da. [Henry D. Thoreau]\nSinpletasuna da naturaren legea, gizakiarentzat nahiz loreentzat. [Henry D. Thoreau]\nFede handia dut hazi batengan. [Henry D. Thoreau]\nEz da aski lanpetuta egotea, inurriak ere hala egon ohi dira. Kontua da zertan gauden lanpetuta. [Henry D. Thoreau]\nGarrantzia duena ez da nora begiratzen duzun, zer ikusten duzun baizik. [Henry D. Thoreau]\nWalden urmaela, Concorden.\nOhar wikipedikoa: Henry David Thoreau 1817an jaio zen, Concorden (Massachussets, AEB). Idazle, pentsalari, filosofo, poeta, historialaria… izan zen, eta erruz idatzi zuen. 1845ean, bere herritik oso gertu dagoen Walden urmaelaren ondoan txabola bat egin, eta han eman zituen bi urte, bi hilabete eta bi egun, naturarekin bat eginez eta bere kasa biziz; idazten eta herrikideengandik isolatu gabe, halere. Egonaldi hartan jasotako oharretatik idatzi zuen gero, eta argitaratu, bere lanik ezagunena: Walden (1854). Walden-en naturarekin bat egitea eta bizitza sinplifikatzea, soiltzea proposatzen du. Beste lan askoren artean, garrantzi handia izan duen beste entsegu bat ere idatzi zuen: Civil Disobedience (1849), non gobernu injustuari aurre egiteko modu gisa zilegi jotzen baitu desobeditzea. Haren lanen eragina ikusten dute askok anarkismoan, ekologismoan, eta, desobedientzia zibilaren bidetik, Tolstoi, Ghandi eta Martin L. King-engan izandakoa aipatzen da beti.\nGehiago jakin nahi izanez gero, hona hemen bideo bat: Antonio Casado da Rocha EHUko irakaslearen hitzaldia, Alkizako Urmara gunean, 2013ko ekainean.


Glaziazio aro baten hotzikarak • ZUZEU\nGlaziazio aro baten hotzikarak\nGlaziazio aro baten hotzikarak –\nGrazia egin zidan Azpeitiko erlojulariak bota zidan zirtoa aspaldiko monotemari buruz ari ginelarik: “Bueno, hi ohituta egongo haiz, zuek beti krisian bizi izan zarete eta. Hori heure alde!”. Bai, hori neure alde. Bana adar-jotzeak denboran atzera eraman ninduen, 20 urterekin lehen liburua argitaratu nuenera, nik orduan neuzkan ametsak bestelakoak baitziren.\nIdazle profesionala izan nahi nuen. Garai hartan Bernardo Atxaga zen horrelakorik esatera ausartzen zen bakarra, eta haren anparoan, haren laguntzarekin ekin nion bideari, gaztaroko laineza apartsuan behar adina eskertu ez niona, bestalde. Joan bekio hemendik zor zahar baten ordain zinezkoa.\nBaina hasi ginen adabakiak josten: argitalpen kontratuak, eskubideen kobraketa, hitzaldi ordainduak, Euskal Idazleen Elkarteak eskaintzen zigun babes ekonomikoa eta juridikoa… lanari ez nion beldurrik, nire hatzak teklen gainera jaurtitzen zituen energia agortezina zen, eta gainontzekoa ilusioak konpontzen zuen. Idazketa osatzera zetozen lanbideak ugariak zirela iruditzen zitzaidan; edo agian bizitzeko moduak ziren ugariagoak gaur baino.\nSinesten nuen, idaztera dedikatu arren, bizitzan progresio ekonomiko bat ezagutuko nuela, eta 50 urte inguruan egonkortasun bat iritsiko zitzaidala, Monet, Renoir edo Zumetaren kasuan bezala.\nBerehala jakin nuen ez nengoela bakarrik, ez nintzela pieza bakarra, liburua gizartean kokatzera daraman autopista horretan. Hiru direla kultura biziaren osagarri: gizartearen babes egokia, batetik; sortzailearen nortasunari dagozkion ezaugarriak, bestetik; eta proposamen kulturalei ematen zaien sinbologia, azkenik. Kultura da herri bat sano dagoela adierazten duen termometroa; kultura, ez kirola, ez gastronomia. Eta kulturaren barruan hizkuntza: herri batek bere hizkuntza propioari zentralitatearen mapan eskaintzen dion lekua.\nGlaziazio aro baten hotzikara lizunak bizi ditu Euskal Herriak orokorrean, eta euskal kulturak partikularrean. Euskalgintza kiebran dago. Herri baten existentzia bermatzen duen lehen araua hautsia geratu da: bere buruarekiko maitasuna, bere sortzaileak babestera eta hauen profesionaltasuna erraztera daramana. Amodio horren formulazio ekonomikoak ere huts egin du, ez da kapitalizatu kontenido interesgarriak eskain ditzakeen jendearen lana. Euro apur batzuekin edo zuzenean 0 eurorekin ordaintzen diren lan eskaintzak anormalki ugaritu dira, normalizatzeraino. Euskara kapitalista bat nahi nuke, baina euskara komunista bat baino ez daukagu, komunitarioa, doakoa.\nElkarrizketa triste batzuk irakurri ditut aspaldian, baina are tristeagoa izan da horien aurreko erreakzio eza. Arantxa Urretabizkaiak izan zuen duela urtebete denon lotsa anker bat puskatzeko ausardia. Pobrea izan denak badu erraietaraino sartutako lotsa baten narraztia, gauzak ondo doazenean bera gutxiago ez dela frogatu nahiak erokerietara daramana, eta, txanpon beraren ifrentzu modura, gauzak gaizki daudenean bera hain gaizki ez dagoela erakusteko disimulu otzan batean kokatzen duena. Zaila da azpiratutako klase sozialean hazitakoarekin ezer handirik egitea, lehenengoa izango delako kreditu burugabeak eskatzen, eta azkena hondoratze larria aitortuz protesta egiten.\nHorregatik gustatu zitzaidan Urretabizkaiaren xalotasun naturala Argian zera aitortu zuenean: “Goizetik gauera mileurista bihurtu nintzelako bukatu nuen 3 Mariak. Badakit horixe dela askatasunaren prezioa. Badakit estutasun horiek dauzkala aske bizitzeko hautuak”.\nNatxo de Felipe maiatzean biluztu zen Berrian bertan: “Euskararen munduan ibiltzeak badu militantzia zama ukaezin bat. Polita litzateke esatea egoera aldatu dela eta orain aldeko daukagula, baina ez”. Eta aurrerago: “Ni intseguritate absolutuan bizi izan naiz, nire emaztearen soldatari esker”. Eta gehiago esango du: “Gu ez gaude bukatzeko asmotan, egoera dago gu akabatzeko puntuan”. Eta gailurretik oihu egingo du: “Egoera latzenetan ere erantzuteko ahalmena asko txikitu da. Indarra galdu da”.\nAbuztuan Unai Elorriaga izan zen, Berrian, agur moduko bat iragarri zuena, idazle profesional izateari utzi diola aitortuz. Joxean Agirrek urrian salatu du, Garan, Alberdania argitaletxearen itxieraren aurreko indiferentzia: “Niretzat oso albiste gogorra da, eta uste dut ez duela behar besteko sona eduki”. Arrapaladan hazten doan akulturarizioan gero eta gutxiago inporta zaizkigu geu garena definitzen duten gauzak.\nPatxi Zubizarreta ere idazteari utzi diola gezurtatzen ibili da, gaizki ulertua izan zen bere artikulu baten harira. Baina grabeagoa da puntako idazle batek idazteari uztea sinesgarri egin digun egoera batera iritsita, aharrausi egitea besaulkian etzanda.\nTori urriaren 19ko titularra Berrian: “Euskal musikagintzaren industria hilzorian dagoela salatu dute”. 35 enpresa biltzen dituen Musika Industriaren Elkarteak eman zuen prentsaurrekoa: “Ez gara paisaia apokaliptikoa deskribatzen ari, hau errealitatea da. Urte askotako lana desagertzeko zorian dago”. Euskal kultura defendatzeko plan estrategiko bat eskatu dute, baina inork ez die jaramonik egin, erakundeek ez ei dituzte beharrezkotzat hartzen: “Kultur industriak ez du biderik gure herriaren etorkizunean parte hartzeko”.\nIzenburu hau zekarren berriki El Diario Vascok: “Patxi Baztarrikak euskararentzat leku bat eskatzen du Europan”. Sano bageunde, izenburu egokia hau litzateke: “Patxi Baztarrikak estatu propioa eskatu du euskarak lekua izan dezan Europan”. Hori delako halakorik erdiesteko bide bakarra, beste guztia engainua baino ez da.\nDurangoko beroaldia dator orain; zainketa paliatiboen astea. Ezinezko lana, euskal kultura oxigeno-hodiekin bizirik mantentzeko eginahala. Lehengoan Azpeitiko nire etxetik atera eta Donostiara joan nintzen. Sei aldiz ekin nion euskaraz leku eta erakunde ezberdinetan, sei aldiz arrapostu zidan espainolez solaskideak. Milioi bat hiztun dituen hizkuntzan, jostorratz sentitu nintzen gure hizkuntza deserriratuaren lasto artean. Barka: gure hizkuntza nazioartekoaren sare birtualean. Ondorio praktikoetarako, berdin dio.\neuskalgintza, euskara, Pako Aristi\nKoldo Almandoz: "Zinea jada ez da Zinea, ikusentzunezko bihurtu da"\nZer duzu buruan “Glaziazio aro baten hotzikarak”-ri buruz\nNaparroan 2013-12-03 11:02\nNiri beste adibide bat etorri zait burura: Gontzal Mendibilek “Berria”n idatzitako “Dias irae”. Iruditzen zait fronte asko ditugula, eta horregatik dagoela hain erantzun eskasa hainbat gauzatan.


Errefuxiatuaren estatututik baztertzea | Diccionario Cear\nErrefuxiatuaren estatututik baztertzea\nIndarreko legeriaren arabera, pertsonak errefuxiatuaren estatututik baztertzeko zenbait arrazoi daude.\nAsilo Legearen 8. artikuluan zerrendatu dira arrazoi horiek . Hala, honako pertsona hauek ezin izango dute errefuxiatu-izaera eduki:\nUNHCR ez den Nazio Batuen beste organo edo erakunde baten eskutik babesa edo laguntza jasotzen ari diren pertsonak. Nolanahi ere, babes edo laguntza hori edozein arrazoirengatik eten bada, eta pertsona horien arazoa behin betiko konpondu ez bada Nazio Batuen Batzar Orokorrak horri dagokionez emandako ebazpenei jarraiki, pertsona horiek, berehala, Konbentzio horren araubidearen onurak jasotzeko eskubidea izango dute.\nBizilekua herrialde batean finkatu duten pertsonak, baldin eta herrialde horretako eskumeneko agintariek herrialde horretako nazionalei dagozkien eskubide eta betebehar berberak edo baliokideak onetsi badizkiete.\nAtzerritarrak, baldin eta haien gainean honako hauek susmatzeko arrazoi sendoak badaude:\nBakearen edo gizateriaren aurkako edo gerrako delitu bat egin dute, delitu horiei buruzko xedapenetan ezarritako nazioarteko tresnetan zehaztutakoaren arabera.\nErrefuxiatuaren estatua onestean oinarritutako bizileku-baimena eman aurretik, errefuxiatuta dauden herrialdetik kanpo delitu larri bat egin dute, Espainiako Zigor Kodeari jarraiki.\nNazio Batuen xede eta printzipioen aurkako egintzen errudunak dira, Nazio Batuen Gutunaren Hitzaurrean eta 1. eta 2. artikuluetan ezarritakoaren arabera. Hona hemen xede eta printzipio horietako zenbait: nazioarteko bakea eta segurtasuna mantentzea; adiskidetasun-harremanak sustatzea eskubide-berdintasunean eta herrien autodeterminazioan oinarrituta; eta herrialde kideen arteko gatazkak modu baketsuan konpontzea.\nBaztertze hori aplikatuko zaie bai delituak egitera bultzatzen dutenei bai delituak egiten parte hartzen dutenei.\n1951ko Errefuxiatuen Estatutuari buruzko Genevako Konbentzioa.\nNazio Batuen Gutuna.


Hilekoa | erritarrak | GAUR8 - mila leiho zabalik\nMAY. 21 2022\nAmaia Nausia Pimoulier\nSufrimenduan heziak izan gara eta horrek egin du emakumeak ohituegiak egotea gure beharrak bigarren mailan kokatzera. Gainera, hilekoa zerbait lotsagarria izan da beti. Hortik, zalaparta\nEgunotan, sexu eta ugalketa eskubideak babesteko eta haurdunaldia borondatez etenen dela bermatzeko lege organiko berriaren zirriborroaren berri izan dugu. Bertan, oraindik negoziatzen ari diren zenbait neurri jasotzen dira, hala nola hilekoaren artikuluen BEZa jaistea edo produktu horiek ikastetxeetan, gizarte zerbitzuetan edo espetxeetan banatzea. Neurri horien artean zarata gehiena piztu duena, abortuaren eskubidea 16 urtetik gorako emakumeei zabaltzearekin batera, hilekoarengatik edo honek sortzen duen min handiagatik lanean baja izateko eskubidea izan da ziurrenik ere.\nEta ez nau harritzen, ez da kasualitatea gure gorputzarekin eta sexualitatearekin zerikusia duten gauza guztiak gizartearen begietara zaratatsuak izatea. Orain arte hilekoa emakumeontzat zerbait lotsagarria izan da, historikoki zikina izatera iritsi arte. Erlijio askotan, adibidez, hileko egun horietan emakumeok aldenduak bizi behar dugu, gure gorputza bekatuz betetzen delako. Gaur ere, telebistako iragarkietan esate baterako, gure hilekoa ez da gorria, urdina baizik, eta saltzen dizkiguten produktuak gure isurtzea desagerraraztera bideratuta daude. Beraz, logika horri jarraituz, zikina den hori, ezkutatu behar dugun horri bere lekua aitortzeak eta ikusgarritasuna emateak hainbat sektoretan sortu duen ezinegona nahiko ulergarria iruditzen zait.\nJende askok izugarrizko minez bizi ditu bere hilekoak, dismenorreak pairatzen ditu, edo endometriosia dauka. Eta horiek guztiak babesteko balio dezake legeak. Baina, horretarako balio edo ez, argi dago hilekoari ikusgarritasuna eman diola. Emakumeok naturaltasunez bizi izan ez dugun horri zentralitatea ematen dio eta garrantzitsua iruditzen zait legearekin batera diskurtsoen aldaketa bat sustatzea. Produktibitatearen beharretara egokitzen ditugu gure gorputz eta beharrak, kontuan izan gabe emakume cis-ak ziklikoak garela, ziklo horren nondik norakoak ezagutzen ez ditugun arren. Eta ezezagutza horren atzetik badago asmoa; diskurtsoa argia da: ezkutatu ezazu zure hilekoa, lotsatu zaitez, eta horretarako badituzu tanpoiak eta konpresak. Baina, noski, horiek oso garestiak direla ahazten zaigula dirudi eta horrek klase arrakala handitzen du. Izan ere, emakume askok ezin dituzte hilero horiek erosi. Zein garrantzitsua litzateke honen inguruko formakuntza eskoletan, maila ekonomiko guztietako neskek ezagutu dezaten badaudela produktu ekonomikoagoak; kopa menstruala, esate baterako. Edo, ia mundua erotuz gero, gure gorputza benetan ezagutuko bagenu, gai izanen ginateke, munduko beste kultura batzuetan gertatzen den bezala, gure umetokia askatzeko eta gure barne muskuluak kontrolatzeko eta, horrela, odola nonahi eta noiznahi botatzeko. Baina noski, horrekin akabo emakumearen erreprodukzioaren inguruan egiten den komertzializazioaren parte bat.\nKapitalismoaren beharrei medikuntza androzentrikoaren begirada gehitzen zaio: gizonek egina gizonen beharrentzat. Medikuntzak historikoki emakume cis-en gorputzengan arreta jarri izan balu, gure zikloari begira biziko ginatekeen, jakinda hilekoaren egunetan lasaiago egotea komeni dela, gure gorputza errespetatuz. Beste min baten eraginez lana eteteko eskubidea badaukagu, zergatik ez hilekoak eragiten digun minagatik etetea? Sufrimenduan heziak izan gara eta horrek egin du emakumeak ohituegiak egotea gure beharrak bigarren mailan kokatzera. Horri gehitzen badiogu hilekoa zerbait lotsagarria izan dela beti, ulertzekoa da askok pairatzen duten mina ezkutatu izana eta orain ikusgarri bilakatzeak sortu duen zarata. •\nEuropar Batasuna deklaratu gabeko gerran sartuta dago\n«Adorea ero da»


3. atala: Orduan, orain zer? (GPS) – Hala Bedi\n> 3. atala: Orduan, orain zer? (GPS)\n29 apirila, 2020 Erredakzioa KategoriaBerriak 0\n"Nork ordainduko du datorren krisia?" galderari erantzun bila dabil GPS eta horretarako hiru atalez osatutako iritzi testua prestatu dute. Aurreko atalean 2007ko krisian egindako akatsetatik irakaspenak ateratzen saiatuko dira. Azken atal honekin etorkizun hurbila ahalik eta baldintza onenetan aurre egiteko gako batzuk mahai-gaineratzea dute asmoa.\nArgi geratu da. Ez dago zalantzarik aurreko krisialdian kapitalaren defendatzaileak indar-posizio batetik ekin ziotela. Argi zuten zein zen jarraitu beharreko bidea eta zein eszenatoki eraiki nahi zuten borroka eternal honetan, duela bi mende baino gehiago alemaniar bizardun batek maisuki interpretatu zuena, azeleragailua estutzen jarraitzeko. Bestetik esan beharra dago krisiek ere eragin handia dutela errealitateari buruz dugun pertzepzioan, gure pentsatzeko moduetan alegia. Gure kontzientzia eta ideologia dinamizatzea eta pentsamolde kapitalista baten hegemonizazioan sakontzea bilatzen duten prozesuak dira.\nHori dela eta, herri sektore zabaletatik ideien esparruan ere borrokatu egin da, ikuspegi berri eta integratzaileak proposatuz, horizonte komunak marraztuz eta batez ere borroka txikien bidez praktikan jarriz. Erabat sinetsita gaude, beraz, duela hamarkada bat baino egoera hobean aurre egin diezaiokegula gainera datorkigunari. Gainera, han-hemenka ematen ari diren bat-bateko erantzunak ikusita, baliteke agintari bati batek baino gehiagok oina aldatuta harrapatu izana. Balia dezagun beraz, ofentsiba abiarazteko.\nKrisi sozio-sanitario honek zerbait argi utzi badu, horixe da bizitzeko benetan beharrezkoa dena eta alferrikakoa zaiguna. Agerian geratu da, benetan funtsezkoak diren lanak ez daudela baloratuta, ez ekonomikoki, ezta sozialki ere; zaintzak funtsezko zeregina direla edozein gizartetan eta ezinezkoa zaigula antolaketa ekitatiboa atzeratzen jarraitzea; pribatizatuak ez duela hobeto funtzionatzen, aitzitik, langileak prekarizatzen dituela eta ez diela benetako beharrei erantzuten; enpresaburu handientzat eskulana besterik ez garela, eta haien irabaziak gure bizitzaren gainetik daudela; burgesiak une kritikoetan edozertarako gai dela eta bere makineria guztia lanean jartzen duela (alderdi politikoak eta telebista publikoak barne) bere burua defendatzeko. Azken batean, interes orokorra eta komuna interes partikularrei eta “zorioneko” gutxi batzuei gailendu behar zaiela egiaztatu ahal izan dugu.\nBaina behartutako konfinamendu honek gu indartzeko ere balio digu. Izan ere, komunitatean aurre egiten ari gatzaizkio, elkartasun-sareak ehunduz, zaintzak gure existentziaren erdigunean jarriz; ekoizpena gelditu dugu gure bizitzak salbatzeko beharrezkoa bada; gure nekazariengandik zuzenean kontsumitzen dugu, hauek eusten baitiote herriari; gure auzoetako saltoki txikiei laguntzen saiatzen gara; publikoa dena defendatzen dugu egunero 20.00etan; gutxieneko zerbitzuetan lanean ari diren langileak irribarre batekin agurtu eta zaintzen ditugu… Finean, aliantzak eraikitzen ari gara, etor daitekeenari modu eraginkorragoan aurre egin ahal izateko. Izan ere, badakigu batasunak indarra egiten duela, eraiki dezagun, beraz, komuna zaiguna defendatzeko komunitatea. Horixe da etorkizun hurbilean klase-borrokak hartuko duen bortizkeriarako prestatzeko dugun modu bakarra. Beraz, batu gaitezen, bateratu ditzagun praktikak eta estrategiak, bakoitzak bere problematika zehatzetik abiatuta, sektarismoak eta moral-lezioak saihestuz, ikuspegi eta borroka propioak ekarriz, horrela lortuko baitugu krisia betikoei ordainaraztea ezinezkoa izan dadin.\n← Langile bat hil ondoren Arabako Aldundiak jarrera aldatu eta egoitzetako ordezkari sindikalekin batzartuko da\nArcelor Mittal presentea un nuevo ERTE y anuncia despidos para todas sus plantas →


Tolosako Bandaren kontzertua, larunbatean - - Tolosaldeko ataria\nTolosako Bandaren kontzertua, larunbatean\nTolosako Musika Banda 2014-01-21 18:46\nLarunbatean, 19:00etan, kontzertua eskainiko du Tolosako Musika Bandak Zerkausian. Bertan, Idoia Balza izango da zuzendari. Urrian zuzendu beharreko kontzertua bertan behera geratu ostean, hauxe izango du zuzendari bezala lehen kontzertua. Banda zuzentzen duen lehen emakumea ere izango da.\nTolosako Musika Bandak urriaren 24an kontzertu bat eskaini behar zuen Larramendi auzoan, baina eguraldi txarraren ondorioz, bertan behera utzi behar izan zen emanaldia. Hala, orduan eskaini ez zen kontzertua larunbat honetan, hilak 25 egingo da. Emanaldia Zerkausian izango da, 19:00etan. Eta oraingo honetan bai, emakume bat ariko da lehen aldiz banda zuzentzen, hain zuzen ere, Idoia Balza.\nSei abestiz osatutako kontzertua eskainiko du Bandak:\n1. EL CASERÍO............Jesús Guridi Preludioa (2. Ekitaldia)\n2. GOYESCAS - INTERMEDIO..............Enrique Granados\n3. JUNGLE BOOK.....................Robert & Richard Sherman\n4. CERTAMEN LEVANTINO....………Pascual Marquina\n5. LAS PLAYAS DE RIO......................Kees Vlak\nLEHEN EMAKUMEZKOA ZUZENTZEN\nKontzertu honetan Tolosako Musika banda historian lehen aldiz zuzenduko duen emakumea izango da Idoia Balza. 1975. urtean jaio zen Billabonan eta 10 urterekin musika ikasten hasi zen Tolosako Eduardo Mokoroa musika eskolan. Klarineteko ikasketak Jose Miguel Chirivella, Luis San Sebastian eta Luis Mari Gartzia irakasleekin egin zituen. Klarineteko erdi mailako ikasketak burutu zituen Tolosan eta ondoren Donostiako kontserbatorioan klarineteko goi mailako ikasketak jaso zituen. 1996. urtean Tolosako musika bandan hasi zen klarinetea jotzen eta geroztik bertako partaidea da. Musikaz aparte, euskal filologian lizentziatua da Deustuko Unibertsitatetik.\n1999an klarinete irakasle bezala sartu zen Altsasuko musika eskolan. Gaur egun, 2001 urtetik, musikako eta klarineteko irakaslea da Loatzo musika eskolan, bertako ikasleen musika bandaren zuzendarietako bat ere izaki. 2012. urteaz geroztik Tolosako musika bandako zuzendariordea da.


Vitoria-Gasteizko Udalaren web-orria - Langileak hautatzeko eta aldi baterako kontratazioetarako zerrendak kudeatzeko prozesuetan datuak babesteko udal protokoloa\n2018ko martzoaren 9ko ebazpenaren bidez protokolo hau Funtzio Publikoko Zinegotziak onartu zuen. (2021/01/18an eguneratua)\nFuntzio publikoan sartzeko edo lanbide-sustapenerako hautaketa-prozesuetan parte hartzen dutenek, baita Gasteizko Udalaren aldi baterako kontratazioetarako zerrendetan sartzen direnek ere, berariaz adierazten dute, eta baieztatzen, prozesu horietan parte hartzen dutelarik oinarriak onartzen dituztela, baita deialdiak arautzen dituzten gainerako araudiak ere, eta, kasua bada, Aldi Baterako Kontratazioetarako Zerrendak Kudeatzeko Araudia. Horrela, bada, beren datuak Gasteizko Udalaren ardurapeko fitxategietan sar daitezela baimentzen dute, harremanetarako balia daitezen, eta orobat hautaketa-prozesuei eta, kasua bada, aldi baterako kontratazio-zerrendak kudeatzeari dagozkienetarako.\nPublikotasun-, gardentasun- eta konkurrentzia-printzipioek arautzen dituzte hautaketa-prozesuak, eta, horrenbestez, ez dira onartuko klausula honetan adierazten diren datuak tratatu eta komunika daitezela onartzen ez dutenen eskabiderik, eskatzen diren datuak eta horien tratamendua beharrezko baitira hautaketa-prozesua eta lan-eskaintzak kudeatzeko.\n- Gorago adierazi diren helburuekin eskatzaileekin egiten diren telefono-elkarrizketak grabatu egin ahal izango dira, hautaketa-prozesuaren kontrola eta gardentasuna errazte aldera.\n- Hautaketa-prozesu aktiboen epaimahaiari dagozkion argitalpenak udalaren egoitza elektronikoan argitaratuko dira, Nire hautaketa-prozesuak atalean, eta prozesu horretan interesa duten pertsonek soilik izango dute bertara sartzeko aukera\n- Beste administrazio batzuen nahiz horien erregistroen informazioa eskuratu edo eskatu ahal izango du Udalak, gorago adierazi diren helburuetarako beharrezko den informazioa osatzeko edo erkatzeko beharrezkoa bada.\n- Kontratazio-zerrendetan eta prozesuko txostenetan biltzen diren datuak zerrenden kudeaketaren jarraipen-batzorde mistoari komunikatu ahal izango zaizkio, hautaketa-prozesuaren kontrol eta jarraipenerako, eta horren inguruan izan litezkeen eztabaidak ebazteko.\n- Kontratazio-zerrendak kudeatzeko prozesuetan gardentasuna bermatze aldera, norberaren eta kontratazio-zerrendan dauden gainerako pertsonen egoerari buruzko informazio eguneratura —zerrenda osatzen duten pertsonen identifikazioa, puntuazioa, zerrendako hurrenkera, egoera administratiboa eta egiaztatutako euskara-maila— sarbidea emango du Gasteiz Udalak, modu seguruan, identifikazio digitalaren bitartez.\n- Erakundeen arteko lankidetzaren esparruan, beste administrazioren batek Gasteizko Udalari laguntza eskatzen badio aldi batez hutsik dituen lanpostuak betetzeko, eta dena delako hautaketa-prozesuan parte hartu dutenek banaka horretarako baimena ematen dutelarik, prozesu horretatik sortutako kontratazio-zerrendako kideen izen-deiturak, telefonoak, euskara-mailak eta hurrenkera komunikatuko dizkio Udalak, hark hautagai bat proposatu ahal izateko eta ez bestetarako. Horretarako, hautaketa-prozesuan parte hartzeko eskabidean laukitxo bat izango da, lagapen hori baimendu ala ukatzeko.\n- Datuak ikusi, zuzendu eta ezeztatu ahal izango dira, baita datuen babesari buruzko araudian aitortzen diren gainerako eskubideak baliatu ere —eramangarritasuna eta tratamenduaren mugapena—, Gasteizko Udalari eskabidea eginez —Teodoro Dublang Margolariaren kalea, 25; 10008 Vitoria-Gasteiz—. Orobat egin ahal izango da kontratazio-zerrenden web-orriaren bitartez edo 945 161653 telefonora deituz —identifikazio-gakoa beharko da—. Datuak aldatuz gero, bitarteko horietakoren bat baliatuz jakinarazi beharko dute titularrek, horien erantzukizuna izango baita eguneratuta edukitzea.\nLangileak hautatzeko prozesuetan datuak babesteko protokoloa\nUdal langileen betebeharrak eta jarduteko jarraibideak


Leonel de Moura Brizola - Wikipedia, entziklopedia askea.\n1959-03-25 - 1963-03-25\nCarazinho, 1922ko urtarrilaren  22a\nRio de Janeiro, 2004ko ekainaren  21a (82 urte)\nNeusa Goulart Brizola 1993-04-07)\nLeonel de Moura Brizola (Carazinho, Hegoaldeko Rio Grande, 1922ko urtarrilaren 22a - Rio de Janeiro, 2004ko ekainaren 21a) brasildar politikaria izan zen.\nLehenengo kargu politikoetan, diputatu izan zen biltzar legegilean, eta Río Grande do Sul estatuko gobernadore (1958). 1962an, diputatu federal izan zen eta handik bi urtera, militarrek estatu-kolpea jo zutenean, hamabost urterako joan zen Brasildik, oposizioko beste hainbat politikari bezala. 1979ko amnistiaren legeari esker, bere herrialdera itzuli zen eta sozialismo demokratikoaren ideologia beretu zuen. Brasilgo Langileen Alderdia berriz antolatzeko traba ugari jartzen zizkiotenez, 1980an PDT alderdia (Partido Democrático Trabalhista) sortu zuen. 1982ko hauteskundeetan, Brizolaren kanpaina demokraziaren aldeko borroka bihurtu zen. 1983an, gobernadore kargua hartu zuen, Río de Janeiro estatuan. Kargu hori utzi zuenetik lehendakaritzarako aukera gisa ikusten zen Brizola; azkenean, 1989an lortu zuen lehendakaritza.\nWikimedia Commonsen badira fitxategi gehiago, gai hau dutenak: Leonel de Moura Brizola\nOrriaren azken aldaketa: 26 otsaila 2019, 12:36.


BILBOKO UDALAREN KULTUR AGENDA MAIATZAREN 2TIK (ASTELEHENA) 8RA (IGANDEA) – Bilbao Kultura\nHome » Berriak » Bilbao Kultura @eu » BILBOKO UDALAREN KULTUR AGENDA MAIATZAREN 2TIK (ASTELEHENA) 8RA (IGANDEA)\nBILBOKO UDALAREN KULTUR AGENDA MAIATZAREN 2TIK (ASTELEHENA) 8RA (IGANDEA)\n(Bilbon,2022ko apirilaren 29an).- Bilboko Udalaren kultur agendak, maiatzaren 2tik (astelehena) 8ra (igandea), honako hitzordu hauek izango ditu:\nMaiatzak 5, 19:00etan. Begoñako Udaltegia.\nEhun urte baino gehiago dira Gloria Fuertes jaio zela, eta ezinbestekoa da antologia bat egitea, haren helduentzako poemei buruz, eta haren bizitzari buruz. ¡Qué Fuertes lo de Gloria! errezital bat da, antzezlan bat, kontzertu bat, iturri bat, zurrumurru bat, lausengu bat edo hitz gordin bat. Drama bat da, irribarrea daukana; komedia bat atximur egiten duena, zuzeneko musikal modura emana.\nDANTZA PLAZETAN ekimenarekin, hiriko plazek tradizio handiena duen kultur programetako bat jasoko dute. Programaren helburu nagusia euskal folklorea indartzea eta hari balioa ematea da, erromeriak, dantza-alardeak eta kalejirak eginez plaza publikoetan. Horrela, dantzaldi tradizionalen izaera parte-hartzailea berreskuratu nahi da, non dantzariek festan parte hartzeko gonbita egiten dieten ikusleei\nMaiatzak 7, 13:00etan: Dantza alardea Arangoitin Bihotz Alai taldearekin.\nFANT zinemaldiaren 28. edizioa maiatzaren 6an hasiko da, eta maiatzaren 14ra arte iraungo du. Zinemaldia beldurrezko eta fantasiazko zinemaren zaleen zain dago, Gólem – Alhóndiga zinemetan ikusi ahal izango diren hainbat proiekziorekin.\nGainera, jaialdiak jarduera paraleloak proposatzen ditu:\nMaiatzak 2, 19:00etan:\n“Kultura eta pentsamendua” zikloaren beste edizio bat hasi da, “Declaraciones de guerra” izenburupean. Hitzorduaren izenburua “Memorias de la Guerra, Guerra de la memoria” da, eta Francisco Ferrándiz antropologoak hartuko du parte.\nMaiatzak 4, 19:00etan:\nGalder Regueraren “Hijos del Fútbol” liburuaren edizio berriaren aurkezpena ospatuko da Bidebarrietako Liburutegiaren Areto Nagusian.\nMaiatzak 5, 19:00etan:\n“Matematika eguneroko bizitzan” zikloan, “Inteligencia Artificial: Pasado, Presente y Futuro”, izeneko hitzordua proposatzen du. Pedro Larrañaga Konputazio Zientzietako eta Adimen Artifizialeko katedradunak emango du, Madrilgo Unibertsitate Politeknikoan.\nOtxarkoaga eta Txurdinaga berriro bihurtu dira Bilboko Udalak antolatutako MAGIAREN TOPAKETAK programaren edizio berrirako aukeratutako agertokiak. Maiatzaren 4tik 29ra 13 hitzordu egingo dira, eta familia osoak gozatzeko proposamenekin. “Magiaren Topaketak” saioak ikus-entzuleek adin guztiez goza dezaten magia-ikuskizunak, masterclass saioak, galak, hitzaldiak eta erakusketak proposatzen ditu.\nMaiatzak 6, 19:00etan. Bertendona Institutoa\nStratos Project – Descubriendo nuevos mundos sonoros: desde el Barroco a la Vanguardia del S.XXI\nStratos Project gaur egungo musikaren egoera bere interpretazioekin aberasteko asmoz sortu zen, eta akordeoi eta biolontxelorako jatorrizko eta transkribatutako errepertorioa ezagutarazteko. Hala, musika entzule berrietara hurbiltzea da helburu handienetako bat, errezitaldien eta kontzertu didaktikoen bidez.Sarrerak salgai esteka honetan\n← BIDEBARRIETA KULTURGUNEAN, MAIATZAREN 2AN, “KULTURA ETA PENTSAMENDUA” ZIKLOAREN BESTE EDIZIO BAT EGINGO DA, GERRETAN ETA HORIEK HISTORIAN ETA MEMORIAN KUDEATZEAN OINARRITUTA.\nBILBAOESZENA, BILBOKO UDALAREN ANTZERKI BALIABIDEEN ZENTRUA, GAUR EGUN, ADDE EUSKAL HERRIKO DANTZA PROFESIONALEN ELKARTEAREKIN LANKIDETZAN DIHARDU, DANTZAREN NAZIOARTEKO EGUNA DELA ETA ANTOLATUTAKO JARDUNALDI PROFESIONALEAN →


Santiago Oinandia ikerketa bekarako deialdia egin du Amorebieta-Etxanoko Udalak | El Diario Vasco\nCulturasSantiago Oinandia ikerketa bekarako deialdia egin du Amorebieta-Etxanoko Udalak\nEuskal Literaturaren alorrean ikerketa sustatzea du xede dirulaguntzak\nEL DIARIO VASCO Miércoles, 19 junio 2019, 14:54\nAmorebieta-Etxanoko Udalak lehenengoz 1989an atondu zuen Santiago Onaindia ikerketa beka, euskal idazle eta ikerlari handiaren omenez. Euskal literaturaren arloan ikerketa sustatzeko asmoz sortu zen eta arlo hori lantzen duten aztertzaileei zuzenduta dago.\nHalatan ere, beharrok ez zuten argirik ikusi 1995era arte. Urte hartan jo zuen Udalak Labayru Ikastegira eta, ordurik hona, elkarlanean jardun dute bi erakundeek Bizkaiko Foru Aldundiaren laguntzaz. 2005az geroztik Ametx erakunde autonomoaren bidez egiten du Amorebieta-Etxanoko Udalak deialdia bi urterik behin.\nUrtebetekoa izaten da lana burutzeko epea. Azkeneko deialdian Lourdes Otaegi Imazek eta Garazi Otxagabia Letamendiak lortu zuten dirulaguntza 'Beste gerrako kronikak. Bikote harremanak eta indarkeria Ramon Saizarbitoriaren eleberrigintzan' proiektuarekin. Miren Ibarluzea Santisteban, Pio Perez Aldasoro, Beñat Sarasola, Gorka Mercero Altzugarai, besteak beste, izan dira aurreko edizioetako bekadunak.\nProposamenak aurkezteko epea irailaren 13an agortuko da. Ametx erakunde autonomoko presidentziak epaimahaia izendatuko du, beka honen xede den diziplinako espezialisten artean. Bekaren emakidaren emaitza, dokumentazio aurkezteko epea amaitu eta hurrengo hiru hilabeteetan jakinaraziko da. Epaimahaiak Bekaren esleipena hutsik utz dezake, bere iritziz aurkeztutako lanek ez badituzte beharrezkoak diren baldintzak eta bermeak betetzen. Informazio guztia udalaren webgunean.\nMitoaldia jaialdiaren hirugarren edizioa egingo dute Ataunen uztailaren 5etik 13ra Hiru antzezlan estreinatuko dira Errenteriako Eztena jaialdian


Espainiako ikertzaileek babesleku artifizialak sortu dituzte Doñanako narrastiak salbatzeko | Consumer\nEspainiako ikertzaileek babesleku artifizialak sortu dituzte Doñanako narrastiak salbatzeko\nEkimenak erakutsi duenez, Aznalcóllar istripuak kaltetutako eremuan babesleku horiek desagertzeak laku eta sugeen populazioa murriztu zuen.\nDuela 11 urte baino gehiago Aznalcóllar meatzeko istripuak Doñanako Parke Nazionalaren zati bat kutsatu zuen eta narrastien habitata kaltetu zuen. Espezie hau salbatzearren, Granadako Unibertsitateko (UGR) eta Bartzelonako (UB) ikertzaileek 2000. urtean hasi zuten Doñanako korridore ekologikoko narrasti-komunitatearen azterketa. Lan horretan babesleku artifizialak jarri ziren, eta, horri esker, frogatuta geratu da babesleku naturalak desagertzeak nabarmen murriztu zituela laku eta sugeen populazioa.\nIkerketaren hasieran, zientzialariek oso populazio pobrea ikusi zuten, inguruko 13 narrasti-espezieetatik bakarra agertu baitzen: Salamanquesa arrunta (Tarentola mauritanica). Ikertzaileek, orduan, gertaera hori azaltzeko arrazoi bat izan zen Lurreko faunarentzako babesleku naturalak murriztea, inguruko paisaia lehengoratzeko lanen ondorioz.\nHipotesia berresteko eta harraparien aurkako babesa eta baldintza mikroklimatikoak eskainiko dituzten babeslekuak behar zirela frogatzeko, zientzialariek 24 hektareako lursail esperimental batean egurrezko enborretan babesleku artifizialak sortu zituzten. Horrela, lursail honetan eta babeslekurik gabeko, hurbileko eta azalera bereko beste gune batean narrastien komunitateak izandako aldi baterako aldaketak kontrolatu zituzten.\nEsperimentuak iraun zuen bost urteetan, ikusi zen babeslekuak jarri ziren eremuan narrastien komunitatea azkarrago hazi zela espezieen aberastasunean eta ugaritasunean, babesleku artifizialik gabeko eremuarekin alderatuta.\nEmaitza horiek Restoration Ecology aldizkarian argitaratu ziren, eta iradoki zuten paisaia lehengoratzeko programek faunarentzako babeslekuak izan beharko lituzketela kontuan, Juan Manuel Pleguezuelosek, azterlanaren egile nagusiak eta UGRko Animalien Biologia Saileko ikertzaileak adierazi zuenez.\nartifizialak aterpeak Doñana eremu narrastiak


Hasiera Getxon bizi Getxo Kirolak Berriak Xehetasuna\nAukerak eta tasak\nSaioa Agirre, Getxoko kirolari onena 2017an\nSaioa Agirre Elordui gimnasta urteko Getxoko kirolari onena izendatu dute berriz ere Getxo Sasoi Sasoian Kirolaren Galan, eta, hortaz, 2015ean lortutako titulua berretsi du. “Hamaika kirol 11garren edizioan” goiburupean ospatu zen ekitaldia atzo iluntzean Olatuan lehenengo aldiz, Kirol Portuko itsas-bidaietako ontzien terminal berrian. Iaz denboraldi aparta egin ondoren iritsi zaio gimnasta getxotarrari kirolari onenaren saria. Izan ere, Espainiako txapeldunorde izan da –banakako absolutuan, uztaian eta zintan, guztiak lehen mailakoak- eta Euskadiko txapeldun, absolutuan eta aparatuetan –uztai, mazo, pilota eta zintan-, maila nagusian ere.\nGetxoko Udalak eta Getxo Kirolak bere kirol erakunde autonomoak antolatutako sariketa da eta bere epaimahaiak aho batez izendatu du Saioa Agirre 2017ko kirolari getxotar onena. Gainontzeko lau hautagaien aurretik geratu da: Eunate Etxebarria judoka –Espainiako haur Txapelketan urrezko domina, 63kg azpikoan-, Ibon Martínez saskibaloiko jokalaria –Europako txapeldun 20 urtez azpiko gorren mailan-, Nikolay Sena patinatzailea –urre eta brontzea Freestyle Irristaketako Espainiako junior Txapelketan- eta Eneko Van Horenbeke arraunlaria –traineruen TKE ligako eta Espainiako eta Euskadiko txapelduna-. Horiek ere, banakako sari bana jaso zuten.\nAgirre, ekitaldia amaitutakoan, hunkituta zegoen eta sinestezin egiten zitzaion sari hau bigarren aldiz lortzea. Amaiera bikaina izan da saria bere denboraldiarentzat “asko gozatu dudan arren, lan eta entrenamendu ordu asko izan direlako. Iaz bigarren geratu naiz nazio mailako 18 gimnasta onenen artean. Aurten, kanpora gehiago ateratzea espero dut sariketa eta txapelketetan parte hartzeko, nazioartean nire maila non dagoen jakiteko”, aipatu zuen.\n300 pertsona baino zertxobait gehiago, kirol elkarteetako ordezkari, udal agintari eta lagun eta senideak, bildu ziren Imanol Landa alkatea buru izan zuen ekitaldian. Alkateak esker on zintzoena eta bere aitortza helarazi zizkien kirol elkarteei berauen lanarengatik, gizartean eragin handia duen lana “agente giltzarriak baitzarete osasuna ez ezik, gizarteratzea, berdintasuna, euskara eta ekonomia sortzea bezalako garrantzi handiko bestelako politikak ere sustatzeko”, esan zuen Landak, kirolari eta kirol elkarteei zuzenduz.\nHorren harira, aurtengo ekitaldia Olatuan egin izana nabarmendu zuen, haren iritziz “kirola, turismoa eta bertako ekonomia sustatzeko aukera eskaintzen duen eremu berria. Era horretan, beharbada, kirol getxotarrak berezko duen izaera geldiezin, berritzaile eta irekiari erregutuz, hainbat poztasun eman digun eta, zalantzarik gabe, gerora ere emango digun kirola delarik”.\nGalan zehar, Udalak taldekako hainbat sari ere eman zituen. Horrela, gizonezkoen junior mailan, “Getxo Kirol Berriak” saria Club Tenis Fadurak jaso zuen, 1. mailara igotzeagatik eta Espainiako 2. mailako kategoria absolutuko txapelagatik; eta emakumezkoen junior mailan, Getxo Arrauneko skull bikotzarentzat izan zen, Maialen Ezkurra eta Oihane Pardok osatutakoa, Espainiako Txapelketan lortutako zilarrezko dominagatik. Senior mailan, bestalde, saria emakumezkoetan Aixerrota Boleibol Kirol Taldeko Maider Santxo eta Katalin Garcíak osatutako bikoteak jaso zuen, Espainiako 19 urtez azpikoen Txapelketako zilarrezko dominagatik; eta gizonezkoetan, Arenas Club gazte taldearentzat izan da, Ohorezko Mailara igotzea lortu baitu.\nSari bereziei dagokienez, kirolari ezgaituei zuzendutako “Marka Hautsiz” saria Ibon Martínez saskibaloiko jokalariak eskuratu zuen, 20 urtez azpiko gorren Europako txapeldunak. Emakumezkoen kirolaren alde egindako lana aitortzen duen “Berdintasuna indartuz” saria Romo Eskubaloi taldearentzat izan da oraingo honetan. Mito den kirolariaren “Aitzindaria” saria Jorge Camiñarentzat izan da; gaur egun teniseko munduko onena da 70 urtetik gorakoen mailan eta Municheko Olinpiadetan diploma irabazi zuen belar hockeyan. “Kiroltasuna” saria José Angel Ortega “Kali”-rentzat izan da, Arenas eta Romo klubetako fisioterapeuta eta masajista. Getxo “Berrituz” saria, kirol jardueran berritzaile izan denari, Bizkerre Futbol Taldeak jaso du, Euskadiko Gestio Aurreratuarekiko konpromisoagatik diploma lortu duen lehen futbol taldea eta arlo horretan “Brontzezko A” aitorpena jasotzeko hautagaia. Azkenik, Getxogaso enpresak hartu zuen “Getxo Zabala” saria, emakumezkoen Bizkerre babesteagatik.


EAEn covid ziurtagiria ezartzea neurri "egokia, beharrezkoa eta proportzionatua" dela ebatzi du Gore\nOrain, ebazpena jaso ostean, gaueko aisialdiaz eta ostalaritzaz harago, covid ziurtagiriaren derrigortasuna beste esparru batzuetara zabaldu ahal izatea aztertuko du Jaurlaritzak.\nAuzitegi Gorenak helarazi dio jada Eusko Jaurlaritzari covid ziurtagiria ezartzea ontzat ematen dueneko epaia. Aldeko erabakia ezaguna zen, baina orain xehetasun juridikoak aztertu ahalko ditu Jaurlaritzak. Hori eginda, Gotzone Sagardui Osasun sailburuak emandako agindu baten bidez ezarriko dute Euskal Autonomia Erkidegoan (EAE), "berehala". Besteak beste, gaueko aisialdian eta 50 mahaikide baino gehiagoko jatetxeetan eskatuko dute.\nGorenak bere ebazpenean jaso duenez, neurri "egokia, beharrezkoa eta proportzionatua" da EAEn covid ziurtagiria ezartzea, birusaren transmisioa eten nahi bada. Joan den irailaren 14an Galizian pasaportea eskatzea baimentzeko emandako argudio bertsuak jaso ditu Gorenak testu horretan.\nEspainiak ez du derrigorrezko txertaketarik aurreikusten, ezta koarentena berririk ere\nOsasun ministroak hirugarren dosiaren kanpaina indartzeko eta gabonetan pilaketak saihesteko deia egin du.\nEspainiak oraingoz ez du aurreikusten neurri gehiago hartzea, hala nola derrigorrezko txertaketa edo koarentena berriak, transmisioa areagotzeko eta omikron aldaeraren mehatxua eteteko, baina hirugarren dosien kanpaina indartzeko eta gabonetan pilaketak saihesteko deia egin du.\n"Guztiok uste dugu ditugun neurriekin jarraitu behar dela, txertoa jarri, txertoa jarri eta prebenitu", azpimarratu du Carolina Darias Osasun ministroak, Kordoban egin den Osasun Sistema Nazionalaren Lurralde arteko bigarren Kontseiluaren amaieran.\nHorrela, Osasun Ministerioak baztertu egin du nahitaezko txertaketa ezartzea, Alemania bezalako herrialde batzuk egiten ari diren bezala; izan ere, besteak beste, Espainian "egoera desberdina da".\n"Munduan txerto-estaldura handiena duen herrialdea gara. Beraz, Espainian helburua txertatzen jarraitzea da, egiten dugun moduan", esan du ministroak. Halaber, txertaketa eskubidea izateaz gain, besteak babesteko betebeharra ere badela uste du.\nOmikron aldaeraren Espainiako lehen kutsatze komunitarioa hauteman dute Madrilen\nKutsatutako pertsonak ez du Afrikara edo arrisku guneetara bidaiatu. AstraZenecaren pauta osoa hartu duen 62 urteko gizonak sintoma arinak ditu eta bakartuta dago.\nMadrilgo Erkidegoak omikron aldaeraren Espainiako lehen kutsatze komunitarioa baieztatu du. Osasun Kontseilaritzaren arabera, 62 urteko gizonak ez du Afrikara edo beste arrisku guneren batera bidaiatu eta ez du harreman esturik izan aldaera hori atzeman duten herrialderen batetik iritsitako inorekin. AstraZenecaren pauta osoa hartua du eta sintoma arinak ditu.\nEspainiako Osasun Ministerioak omikron aldaeraren bost kasu baieztatu ditu dagoeneko: bi Katalunian eta hiru Madrilgo Erkidegoan. Gainera, seigarren positibo susmagarri bat ikertzen ari da Balear Uharteetan.\nGaixotasunen Prebentziorako eta Kontrolerako Europako Zentroaren arabera, omikron aldaeraren 252 kasu erregistratu dira mundu osoko 34 herrialdetan, horietatik 78 Europar Batasunean.\nDena dela, orain arte kutsatutakoek ez dute sintomarik izan edo sintoma arinak izan dituzte.\nEAEn covid ziurtagiria ezartzea neurri "egoki...\nOrain, ebazpena jaso ostean, gaueko a...\nAudiorik gabe. Auzitegi Gorenak helarazi dio jada Eusko Jaurlaritzari covid ziurtagiria ezartzea ontzat ematen dueneko epaia. Aldeko erabakia ezaguna zen, baina orain xehetasun juridikoak aztertu ahalko ditu Jaurlaritzak. Hori eginda, Gotzone Sagardui Osasun sailburuak emandako agindu baten bidez ezarriko dute Euskal Autonomia Erkidegoan (EAE), "berehala". Besteak beste, gaueko aisialdian eta 50 mahaikide baino gehiagoko jatetxeetan eskatuko dute. Gorenak bere ebazpenean jaso duenez, neurri "egokia, beharrezkoa eta proportzionatua" da EAEn covid ziurtagiria ezartzea, birusaren transmisioa eten nahi bada. Joan den irailaren 14an Galizian pasaportea eskatzea baimentzeko emandako argudio bertsuak jaso ditu Gorenak testu horretan.\nEspainiak ez du derrigorrezko txertaketarik a...\nOsasun ministroak hirugarren dosiaren...\nAudiorik gabe. Espainiak oraingoz ez du aurreikusten neurri gehiago hartzea, hala nola derrigorrezko txertaketa edo koarentena berriak, transmisioa areagotzeko eta omikron aldaeraren mehatxua eteteko, baina hirugarren dosien kanpaina indartzeko eta gabonetan pilaketak saihesteko deia egin du. "Guztiok uste dugu ditugun neurriekin jarraitu behar dela, txertoa jarri, txertoa jarri eta prebenitu", azpimarratu du Carolina Darias Osasun ministroak, Kordoban egin den Osasun Sistema Nazionalaren Lurralde arteko bigarren Kontseiluaren amaieran. Horrela, Osasun Ministerioak baztertu egin du nahitaezko txertaketa ezartzea, Alemania bezalako herrialde batzuk egiten ari diren bezala; izan ere, besteak beste, Espainian "egoera desberdina da". "Munduan txerto-estaldura handiena duen herrialdea gara. Beraz, Espainian helburua txertatzen jarraitzea da, egiten dugun moduan", esan du ministroak. Halaber, txertaketa eskubidea izateaz gain, besteak babesteko betebeharra ere badela uste du.\nOmikron aldaeraren Espainiako lehen kutsatze ...\nKutsatutako pertsonak ez du Afrikara ...\nAudiorik gabe. Madrilgo Erkidegoak omikron aldaeraren Espainiako lehen kutsatze komunitarioa baieztatu du. Osasun Kontseilaritzaren arabera, 62 urteko gizonak ez du Afrikara edo beste arrisku guneren batera bidaiatu eta ez du harreman esturik izan aldaera hori atzeman duten herrialderen batetik iritsitako inorekin. AstraZenecaren pauta osoa hartua du eta sintoma arinak ditu. Espainiako Osasun Ministerioak omikron aldaeraren bost kasu baieztatu ditu dagoeneko: bi Katalunian eta hiru Madrilgo Erkidegoan. Gainera, seigarren positibo susmagarri bat ikertzen ari da Balear Uharteetan. Gaixotasunen Prebentziorako eta Kontrolerako Europako Zentroaren arabera, omikron aldaeraren 252 kasu erregistratu dira mundu osoko 34 herrialdetan, horietatik 78 Europar Batasunean. Dena dela, orain arte kutsatutakoek ez dute sintomarik izan edo sintoma arinak izan dituzte.


Epaile entzutetsuak CIMASUB 2019ra aurkeztutako 80 lan baino gehiago baloratzeko | CIMASUB - Ciclo Internacional de Cine Submarino de Donostia – San Sebastián\nEpaile entzutetsuak CIMASUB 2019ra aurkeztutako 80 lan baino gehiago baloratzeko\nDonostiako CIMASUB · Itsaspeko Zinemaren Nazioarteko Zikloa antolatu zenetik, oso pozik agertu nahi dugu lehiaketara aurkeztu diren 80 lan baino gehiagorekin, besteak beste, argazki galeriekin, film laburrekin eta dokumentalekin. Gainera, horien kalitatea handitu egin dela nabarmendu behar dugu.\nMila esker urpeko ikus-entzunezko sektoreko profesional guztiei, planeta osoko herrialdeetatik gurekin jarraitzen baitute gure lehiaketan parte hartu eta beren lanak jendaurrean aurkezteko. Zorionak zuen lan handiagatik. Gure epaileen balorazioekin zorte handia izatea opa dizuegu.\n43. edizio honetan maila handiko epaileak ditugu, eta urriaren 1era arte aurkeztutako lanak eraztundu eta balorazioak aurkeztuko dituzte:\nMarc Casanovas, Fotosub lehiaketa ugaritako irabazlea, 2009an Wildlife, 2013an Italia Acqua, 2013an OWU Australia, Natura Frances 2013ko Afpan l 'Or Vert, GDT 2012 Alemania, 2006, 2007, 2009 Kataluniako txapelduna eta 2008an eta 2010ean txapeldunorde izandakoa, Espainiako txapelketan Zilarra, Golden Turtle Wildlife jaialdia (2019koa), beste hainbat Moskuren artean.\nJosé Luis González, munduko txapelduna (1994, 2002), Espainiako txapelduna askotan, Vigoko urpeko zinema zikloaren zuzendaria.\nCarlos Villoch, nazioko eta nazioarteko txapelketa eta jaialdi askoren irabazlea.\nFelix Aguado, urrea, zilarra eta brontzea Espainiako txapelketetan eta 13 aldiz Euskadiko txapelketaren irabazlea.\nJesus Insausti, fotosub aditua eta epailea eta Realeko urpekaritzako bazkidea hasieratik.\nIrrikaz espero dugu aurkeztutako 80 lan baino gehiagoren balorazioa; izan ere, aurten asko gozatuko dugu horien kalitate apartaz, eta mundu osoan zehar bidaiatuko dugu, planetako itsas hondo ikusgarrienetan barrena.\nUrrian, kategoria guztietako irabazleen palmaresa eta egitarau ofiziala argitaratuko ditugu, proiekzio guztien informazio eta ordutegiekin.\nAzaroaren 14an, 15ean eta 16an Donostiako Antzoki Zaharrean gurekin itsaspeko bidaia zoragarri hau egitera gonbidatzen zaituztegu.


Giza eskubideen lehen belaunaldia deitutakoan biltzen dira eta Frantziako Iraultzaren ondoren aldarrikatu ziren pertsonaren askatasuna zaintzeko bokazioarekin. 1966. urtetik Eskubide Zibil eta Politikoen Nazioarteko Itunean (EZPNI) jasota daude.\nEskubide multzo honetan honako hauek biltzen dira: bizitzeko eskubidea; torturarik, zigor edo tratu anker edo iraingarririk, esklabotzarik edo morrontzarik ez jasotzeko edo derrigorrezko lanik ez egiteko eskubidea; norberaren herrialdean joan-etorri askerako eskubidea eta herrialdetik (baita norberarenetik ere) ateratzeko eskubidea; legearen aurrean ez diskriminatua izateko eta babes bera jasotzeko eskubidea eta auzitegietan eta gorte judizialetan berdinak izateko eskubidea, lege-nortasundun dela aitor diezaioten eskubide, errugabetasun-presuntzioaren eskubidea, errekurtso judizialerako eskubidea eta bizitza pribatuan injerentziarik ez pairatzekoa; pentsamendu-, kontzientzia-, erlijio-, adierazpen-askatasuna baita biltzeko eskubidea eta ezkontza adosturako eskubidea ere.\nAipatutako eskubide multzoan honako hauek ere biltzen dira: askatasun-gabetuek gizalegezko tratu duina jasotzeko eskubidea; atzerritarrek legezko erabakirik gabeko kanporaketarik ez pairatzeko eskubidea, familiek gizarte-babesa eta Estatuaren babesa izateko eskubidea eta adingabeen babeserako eta nazionalitaterako eskubidea.\nEra berean, herritarren sufragio unibertsalerako eskubidea ezartzen da baita gutxiengo etniko, erlijioso edo linguistikoek beren bizitza kultural propioa izateko, erlijio propioa aitortzeko eta praktikatzeko eta hizkuntza propioa erabiltzeko duten eskubidea ere.\nEskubide horiek guztiak derrigorrez bete beharreko nazioarteko zuzenbidean jasotzen dira (‘ius cogens’) eta gainerako guztiengan ondorio juridikoak dituzte (‘erga omnes’).\nEskubide zibil eta politikoek gainerako eskubide ekonomiko, sozial eta kulturalekiko (EESK) hierarkiari eutsi diote babesari dagokionez. 1978ko Espainiako Konstituzioan eskubide zibil eta politikoek 14.-29. artikuluetan jasotzen diren Oinarrizko Eskubide deiturikoen zerrenda osatzen dute. Gainera, asilo-eskubidea historikoki eskubide horien urraketarekiko nazioarteko babes-mekanismo gisa interpretatu izan da.\nNazio Batuak (1966): Eskubide Zibil eta Politikoen Nazioarteko Ituna Batzar Orokorraren 1966ko abenduaren 16ko 2200 A (XXI) Ebazpena.\n“Norbaiti daukan eta baliatzen duen zerbait kentzea indarkeria erabiliz”, horrela definitzen dute gure hiztegiek.\nGiza eskubideen ikuspegitik, gabetzea desjabetze- eta utzarazte-prozesu bat da eta horren bidez pertsonei eta komunitateei berezko eskubideak edo lortutako eskubideak kentzen zaizkie hainbat arlotan, esaterako, lurrak, lurraldeak, ondasunak eta/edo edozein motatako eskubideak (zibilak, politikoak, sozialak, kulturalak, ingurumenekoak eta abar).\nGabetzeak hainbat xede izan ditzake. Besteak beste, proiektu eta megaproiektu ekonomikoak direla-eta lurralde bateko baliabideak ustiatzea, lurraldea kontrolatzea bestelako eragileen (armatuak eta/edo ekonomikoak) jardunarekiko eta herritarrak kontrolatzea pobrezia eta eskubideak ez eskuratzea eraginez.\nHainbat metodoren bidez gauzatzen da: salerosketa irregularrak, lekuko faltsuekin eginiko iruzur prozesal bidezko transferentzia judizialak, utzarazteak eta indarkeria bidezko desplazamendu behartuak, besteak beste.\nGabetzea korporazio handiek erabilitako estrategietako bat da; askotan legezko talde armatuen bidez (adb. armada) edo legez kanpokoen bidez (adb. paramilitarrak) gauzatzen da, indigenen, afrikarren ondorengoen eta nekazarien komunitateen lurraldeen jabe egiteko edo bertan geratzeko. Legezko edo legez kanpoko estrategien bidez burutzen da eta kasu gehienetan lurraldeak militarizatzea, indarkeria erabiltzea eta erresistentzia kriminalizatzea ekartzen du.\nCNRR eta IEPRI (2009): El despojo de tierras y territorios: aproximación conceptual. Área de Memoria Histórica de la Comisión Nacional de Reparación y Reconciliación, e Instituto de Estudios Políticos y Relaciones Internacionales de la Universidad Nacional de Colombia. Bogota.\nAsiloari buruzko hiztegia: https://cear-euskadi.org/diccionario/ .


Escrito el 17 de Abril de 2018 en vasco con un tamaño de 5,87 KB\nEUSKAL HERRIKO HIRI-SISTEMA:\nEuskal Herriko hiri-\nSistemaren egungo antolamenduaren arrazoiak azaltzerakoan, aldagai historiko eta geografikoen araberako konfigurazioa seinalatu beharko litzateke. Desberdintasun nagusiak gertaera historikoei zor zaizkie, izan ere, kostako industrializazio-prozesuarekin batera, baldintzatu egin dute lurraldearen hirigintza-fenomenoa.\nXIX. Mendean eratuta zegoen jadanik hiri-sare bat, biztanleri kontzentrazio handikoa eta produkzio-betekizun garrantzitsuekin.\nIparra-hegoa bikoiztasuna areagotuz zihoan: Bizkaia, Gipuzkoa, eta Lapurdi garatzen hasi ziren ekonomia eta hirien aldetik; Arabak, Nafarroak eta Ipar Euskal Herriaren barrualdeak, berriz, bizimodu tradizionalei atxikita jarraitu zuten, eta ez ziren aldatu XX. Mendearen erdialdea arte.\nXx mendeko 70eko hamarkadatik aurrera, ordea, kostako hiri-garapena geldotu eta espero zena baino motelago bilakatu zen.\n1Euskal Herriko udalerrien maila-tamaina banaketa kontuan hartzen badugu, ezaugarri garrantzitsuena erregulartasuna litzateke. Bilbo biztanle gehieneko hiria da, eta ondoren Gasteiz, Iruñea eta Donostia datoz 200.000 biztanle ingururekin. Esan behar da, bestalde, 20.000 biztanletik gorako udalerri gehienak Bilbo, Donostia, Iruña, Gasteiz aldeetako hiri-aglomerazioen parte direla (hurrenez hurren: milioi bat biztanle, 300.000 biztanle baino gehiago, 250.000 biztanle baino gehiago, 210.000 biztanle inguru), edo Miarritzek, Angletek eta Bionak (BAB) eratutako aglomerazioaren parte (ia 140.0000 biztanle).Itsasorako isurialdeari dagokion maila-tamainaren eta isurialde mediterraneoari dagokionaren banaketaren arteko kontrastea bistakoa da: itsasorakoak asentamenduen bi herenak eta biztanleen hiru laurdenak bitzen ditu, banaketa erregularra du; mediterraneoa, aitzitik, askoz gutxiago populatua dago, bi hiriburuen eta beste herrien artean. 2Hiri-hierarkiari eta eraginpeko eremuei dagokienez , esan behar da Euskal Herriko hirigune gehienak hiriburuen eraginpean daudela, salbu eta lurraldeen ertzetan daudenak.Oro har, azpimarratu behar da lurralde osoa ez dagoela hiri-sistema berean integratuta, desberdintasuna nabarmena dela kostaren eta barrualdearen artean.3Hortaz, itsasbazterrean daude hiru hiri-aglomerazio handienak, Bilbo, Donostia eta Baiona, beste gune txikiago baina ugari batzuekin batera. Hauek portu-, industri eta zerbitzu-betekizunak dituzte, turismo-zerbitzuak XX. Mendearen azken urteetan.1Bizkaian, biztanleriaren %85 Bilboko aglomerazioan kontzentratzen da; beste %5, sarea eratzen duten beste hiriguneetan: Ondarroa, Bermeo, Gernika, Mungia, Durango eta Zornotza. Bizkaiko hego eta mendebaldeko eskualdeek nekazaritza-ezaugarri asko dituzte oraindik ere, eta oso biztanle-dentsitate baxua dute.2Gipuzkoaren kasuan,hiri-dentsitatea kostan bezain altua da barrualdean, eta nabarmentzekoak dira Oria ibarra (Lasarte, Andoain, Tolosa, Beasain), Urola ibarra (Azpeitia, Azkoitia, Zumarraga) eta Deba ibarra (Oñati, Arrasate, Bergara, Elgoibar). Gipuzkoako hiri-sakabanaketa banaka hasitako enpresa-ekimen zabal eta tokian tokikoaren ondorio da. Banalerroaren hegoaldean, hiriburuak estrategikoki kokatuta daude bide natural nagusiak elkartzen diren puntuetan eta mendialdeak lautadarekin bat egiten duen aldean. Arabako hiriburua polarizazio-gune handiagoa da Iruñea baino.3Nafarroako hirigintza- eta industrializazio-prozesua XX. Mendeko 50ko hamarkadatik aurrera hasi zen, 1964ko Industri Garapenerako Planak industriguneak sorrarazi eta sustatu zituenean. Iruñea, Bera, Tafalla, Lodosa, Tutera, Doneztebe, Martzilla, Altsasu-Olatzagutia-Urdiain, Atallo-Betelu eta Etxarri-Aranaz Nafarroako hiri-sarea osatuz joan ziren, oreka espazioa ezarriz.4Araban, hazkundea 60ko hamarkadatik aurrera gertatzen da, industri jarduera asko bizkortzen denez, batez ere hiriburuan kontzentratua.5Ipar Euskal Herriaren barrualdean hirigune txiki asko dira, zenbait espezializazio funtzional dituztenak, baina integratuko dituen hiri-sarerik gabe. Gero eta sartuago daude kostako azpisisteman, harreman estuak dituzte Biarnorekin.\nEuskal Herriko demografia aldaketak Euskal herriko industrializazioa geografia Espainiako hiri sistema Biztanle dentsitatea eaean Hiri egitura Biztanleriaren benetako hazkundea


Trafikoaren logoa\t Trafikoaren logoa\tEU ES\nKontsulta informazioa lortzeko izango da soilik, eta inolaz ere ezingo da ondore juridikodun izapiderik egin prozeduran zehar.\n1. Nork kontsulta dezakeen:\nArabako, Bizkaiko edo Gipuzkoako Trafikoko Lurralde Bulegoek eta Trafikoko Arau-hausteak Izapidetzeko Zentro Automatizatuak (TAIZAk) izapidetutako trafiko-arloko zehapen-espediente batean interesdun den pertsonak.\n2. Nola egin daitekeen kontsulta:\nModu seguruan identifikatu beharko duzu zure burua, identifikazio elektronikorako bitarteko baten bidez.\n3. Zer kontsulta daitekeen:\n3.1.- Azken 3 urteetako trafiko-arloko zehapen-espedienteak kontsultatu ahal izango dira; Arabako, Bizkaiko edo Gipuzkoako Trafikoko Lurralde Bulegoek eta Trafikoko Arau-hausteak Izapidetzeko Zentro Automatizatuak (TAIZAk) izapidetutako zehapen-espedienteak, hain zuzen ere.\nSalaketari, egindako jakinarazpenei, espedientearen egoera administratiboari zein espedientearen bizi ekonomikoari buruzko datuak kontsultatu ahalko dira. Hots, izapidetzen ari diren espedienteak zein amaitutako espedienteak kontsultatu ahalko dira.\n3.2.- Barne Ministerioko Trafikoko Zuzendaritza Nagusiaren Gidarien eta Arau-hausleen Erregistroan kontsultatu ahal izango da; horrek trafiko arloan eskuduna den edozein administraziok izapidetu dituen eta irmo bihurtu (hots, amaitu) ondoren aipatutako Erregistrora bidali diren zehapen-espediente larriak eta oso larriak jasotzen ditu.


Gardentasuna – UNESCOETXEA\nUNESCO Etxea gardentasunarekin konprometitutako erakundea da. Kontuak emateko estandarrik onenak aplikatzeko asmoz, gure finantzei eta barne-funtzionamenduko mekanismoei buruzko informazio osoa eta zorrotza ematen diogu gizarteari.\nGure kontuak LKS Auditores S.L.-k ikuskatzen ditu.\nLaguntzaile eta dirulaguntzaile erakundeak\nPUBLIKO DIRULAGUNTZAILE ERAKUNDEAK\nINSTITUZIONARI DIRUZ LAGUNTZEN DIO\nUNESCO ETXEAREN EGITASMOETAN LAGUNTZEN DUTE\nBALIABIDEAK UZTEN DITUZTE\nKontu-ikuskaritzaren txostenak (Gaztelaniaz)\nUrteko Diru-sarrerak eta gastuak\nUrteko Aurrekontu orokorra\nUNESCO Etxearen Estatutuak\nPlan estrategikoa 2021-2024\nPlan estrategikoa 2021-2024 (Gaztelaniaz)\nGizarte-Eraldaketarako Hezkuntza-Estrategia 2022-2024\nGizarte-Eraldaketarako Hezkuntza-Estrategia 2022-2024 (Gaztelaniaz)\nSexuagatik eta sexu-orientazioagatik Sexu-jazarpena prebenitzeko eta horri aurre egiteko protokoloa\nSexuagatik eta sexu-orientazioagatik Sexu-jazarpena prebenitzeko eta horri aurre egiteko protokoloa (Gaztelaniaz)\n2005 – “Kultura aniztasunari buruzko adierazpena.”\n2007 – “Bake Kulturari eta Giza Eskubideei buruzko Euskal Herriko adierazpena.”\n2009 – “Aldaketa-garaia, aukera-garaia. Gizarte zibilaren parte-hartzea multilateralismo berrian” adierazpena.\n2011 – “Humanismo berri baterantz” adierazpena.\n2013 – “Herritarren parte-hartzea eta erantzukizuna demokrazia hobe baterako” adierazpena.\n2016 – “Garapen Iraunkorreko agenda bat Euskadirentzat eta munduarentzat” adierazpena.\nPertsona eta erakunde bazkideak\nGardentasuna borondatearekin eta Datu Pertsonalak Babesteari buruzko Legea errespetatuz, haien onespena zehatza eman duten bazkideen zerrenda argitaratzen dugu. Ikusi zerrenda\nUNESCO Etxeak generoaren alorrean duen posizionamendua\nUNESCO Etxeak generoaren alorrean duen posizionamendua (Gaztelaniaz)\nGenero Ekitatearen aldeko komunikazio-protokoloa\nGenero Ekitatearen aldeko komunikazio-protokoloa (Gaztelaniaz)


Une erabakigarrietan nahi eta ezin ibili da Izarraitz Aloña Mendi Basaurin (27-20) - Oñati - Goiena.eus\nUne erabakigarrietan nahi eta ezin ibili da Izarraitz Aloña Mendi Basaurin (27-20)\nMireia Bikuña 2017-02-19 09:49\nBigarren zatiko 19. minutuan ipini de lehen aldiz Basauri aurretik markagailuan (14-13) eta han bukatu da partidua. Ordura arte oñatiarrek agindu dute markagailuan eta jokoan. Bereziki, lehen zatian. Baina, bizkaitarrak aurreratu direnean, ez dute egoerari bueltan ematen asmatu. Emaitza horrekin, Basauri da Euskal Ligako líder berria.\nEuskal Ligako bi talde indartsuenak dira eta Artaunduaga kiroldegian erakutsi dute. Sailkapenari eta igoera faseari begira partidu garrantzitsua zen eta igarri da kantxan.\nOñatiarrek kontzentratuta hasi dute partidua. Bizkaitarrak, urduri. Eta hori ezagun izan da markagailuan. 0-4 aurreratu da Izarraitz Aloña Mendi. Basaurik lehen gola 11. minutuan sartu du. Gorabeherak gorabehera, Aloñak jakin izan du partiduari erritmoa ipintzen eta abantaila mantentzen, atsedenaldirako bost minutu falta zirena arte. Orduan berdindu du lehia lehen aldiz Basaurik (7-7) eta bi taldeen arteko parekotasuna agerikoa izan da. Atsedenean, 9-9 erakusten du markagailuak.\nOrdurako bi taldeetako jokalari bana lehiatik kanpo zeuden. Basauriko jokalariak txartel gorria ikusteagatik eta Aloñakoa, lesionatuta.\nAtsedenaren ostean, parekotasuna izan da nagusi, 15. minutura arte. Basauri berriro ipini da aurretik markagailuan (15-14) eta Aloñarendako kolpe gogorra izan da. Erasoan jaurtiketa garbiak egiteko samurtasuna galdu du Aloñak, eta, gainera, defentsan akats gehiegi egin ditu.\nUne erabakigarrietan Basaurik erakutsi du eskarmentu handiagoa. Jokalariak ondo aukeratu ditu entrenatzaileak, eta, apurka-apurka markagailuako abantaila handitzen joan dira, lehia erabakita utzi arte.\nSailkapenerako eta igoera faserako garrantzitsua zen gaurko lehia. Basaurik irabazi ostean, bizkaitarrak dira Euskal Ligako líder berriak, Aloñaren puntu berberekin. Baina. gol aldea bizkaitarren aldekoa da (Zubikoan, joaneko partiduan, 28na berdindu zuten).\nLiga bukatzeko sei partidu geratzen dira. Txapeldunak igoera faserako txartela zuzenean lortuko du. Bigarren lekutik bosgarrenera sailkatzen direnek, aldiz, kanporaketa bat gehiago jokatu beharko dute.


maiatza 2018 – Lerro batzuk\n2018-05-24 / Enekoitz Esnaola\nETAren ibilbidea elkarrizketa sortako zazpigarren —eta azkenaurreko— aleko protagonista Mikel Albisu euskal presoa izatea nahi genuen, funtsean 1995-2004ko sasoiaz aritzeko: Alternatiba Demokratikoa, Lizarra-Garazi, Anoetako proposamena… BERRIAren galdetegia jaso zuen Reauko espetxean (Frantzia), baina ondoren —apirilaren 14an—, liburutegian zegoela, preso sozial batek jipoitu egin zuen. Albisuren sendiak jakinarazi zuenez, ezker besoko kubitua hautsi zuen, eta aurpegian eta buruan ere zauriak izan zituen. Min handia du oraindik. Halaber, saio batzuk egin arren, hainbat arrazoirengatik ezinezkoa izan da 1995-2004ko aldiaz beste kideren bat elkarrizketatzea.\nOrain arteko elkarrizketak: I: Eneko Irigarai eta Iñaki Larramendi / II: Jose Manuel Pagoaga Peixoto / III: Eloi Uriarte / IV: Fernando Lopez Castillo / V: Mertxe Galdos / VI: Carmen Gisasola\nBihar: eta VII (VIII.a behar zuena): Aitor Elizaran\nBERRIAko analisiaren (2018-5-24) laburpena: Bitartean —eta hau ere atzo bertan—, EH Bildurekin EAEko estatutu berriaren hitzaurrekoa adostu du EAJk. Baina estatutu berriarena déjà vuda, zaharra berri; Ibarretxek 2002-9-27an atera zuen lehen aldiz “itun berriaren” beharra. Zer eman du asmoak? EAJ bideratzeko, EH Bildu saiatuko da edukian malgu jokatzen eta lege prozedura betetzen, baina, gaur-gaurkoz eta nahikoa presio sozialik ez dela, ez da ikusten EBBk transatlantikoari bira ematen hasteko zantzurik. “Erantzukizunez” jokatu du orain, berriro, aurrekontuetan. Ordea, badatoz garai beltzak Madrildik, inboluzio azkarra eta zakarra. Zer espero orduan? 1996-2004an Aznarren gobernuko Presidentetza saileko idazkari nagusi Javier Zarzalejosek No hay ala oeste en la Moncloa liburu argitaratu berrian dio Aznar “errealista zuhur bat” izan zela atzerri politikan. Ohar bat egiten du gero errealismo zuhurraz, baina nagusia kritikatzeke: “Problema da etsipenerako koartada modura erabili ohi dela errealismoa, eta inakziorako aitzakia modura zuhurtzia”. Zer geratzen da orduan?♦\n2018-05-18 / Enekoitz Esnaola\nEPPK-ko eta Langraiz bideko kide ohiak, AEM ingurukoak eta kale erasoekin lotutakoak daude Guardia Zibilak haien ondasunen aurka egiteko operazioko idatzian (dokumentua eta zerrenda —60 preso ohi—). Teniente koronel batek sinatu, eta Espainiako Auzitegi Nazionalari igorri zioten joan den maiatzaren 8an. Operazioa, atzo. Guardia Zibilak dio oraindik ez dituztela biktimekiko kalte-ordainak kitatu, nahiz eta, haren arabera, ondasun batzuen jabe diren edo jarduera laboralak dituzten. Operazioa, beraz, preso ohiek eta abokatuek agindu judizialak jaso gabe. Bi gauza: 1. Bukatu du ETAk, eta pixkanaka egon ahal da espetxe arloan Madrilen pausorik —dena dela, batasun eta kemen handiagoa erakutsi beharko Hego Euskal Herrian—. 2. Estatuko aparatu batzuek segituko dute terrorismoaren aurka egiten. Bukatu du ETAk; Madrilek, ez.♦\n2018-05-05 / Enekoitz Esnaola


Komertzioa sustatzeko bonoak egingo dira Amurrion - Amurrio - Aiaraldea.eus\nKomertzioa sustatzeko bonoak egingo dira Amurrion\nJulen Solaun Martinez 2020-05-08 07:00\nAmurrioko ostiraletako azokaren irudi bat. / Aiaraldea.eus\nPSE-EEk adierazi duenez, 5.000 euro erabiliko dira momentuz horretarako, herritarrentzako 1.400 bono sortuta.\nAmurrioko komertzioen berirekierarako eta bertako kontsumoa indartzeko bonoak sortu dira, PSE-EE eta EAJ akordio batera heldu eta gero, alderdi sozialistak ohar batean adierazi duenez.\n“Bono Denda” proiektuak -horrela deitu dute- APYMCArekin batera kolaboratuko du eta 5.000 euroko diru-kantitatea izango du hasieran. Momentuz 1.400 bono jarriko dira amurrioarrentzat eskuragarri, baina etorkizunean handitu beharko den baloratu beharko dela zehaztu dute alderdi sozialistatik.\nEra berean, aurrekontuak “herriak behar dituen neurriak sortzeko udalaren erraminta onena” direla adierazi dute PSEtik, nahiz eta gehitu duten ez dela talde politiko guztien arteko kolaborazioa burutzea posible izan. Etorkizunari begira, alderdien arteko akordio bat proposatu dute Amurrioko hazkuntza ekonomikoaren alde egiteko, eta nabarmendu dute beste alderdiak ere proposamenera gehitzea nahiko luketela.


Koronabirus garaiko lehen jaunartzeak - Azpeitia - uztarria.eus\nKoronabirus garaiko lehen jaunartzeak\nAitziber Arzallus eta Ihintza Elustondo 2020-09-11 08:54\nOsasun krisiaren ondorioz maiatzean bertan behera gelditu ziren jaunartzeak egingo dituzte datozen asteetan herrian; zehazki, irailaren 13an, 20an eta 27an. Herriko parrokoarekin, bi jatetxetako arduradunekin eta jaunartze ospakizuna egitekoa diren familia batekin hitz egin du Uztarriak.\nOhi bezala, herriko hainbat haur maiatzean ziren jaunartzea egitekoak, baina osasun krisiak eraginda, bertan behera gelditu ziren zeremonia horiek. "Orduantxe hasi ginen elizak-eta irekitzen, baina ez genuen elizkizunak prestatzeko denborarik izan", azaldu du Kepa Susperregi Azpeitiko parrokoak. Ekainean erabaki zuten jaunartzeak irailera atzeratzea, ordurako COVID-19 gaitzaren zabalkundea pixka bat baretuko zela pentsatuz, eta iritsi da hilabete hori. Zehazki, irailaren 13an, 20an eta 27an izango dira elizkizunak.\nGuztira, 84 umek egingo dute jaunartzea aurten; lehen igandean 23 umek, bigarrenean 30ek eta azken igandean 31k. Susperregik adierazi duenez, azken urteetako "antzeko kopurua" da hori. "Orain dela urte batzuk baino ume gutxixeago dira, eta datorren urtean are gutxiago izango dira. Urtetik urtera, gutxitzen ari da pixkanaka jaunartzea egiten dutenen kopurua".\nEgoerak hala behartuta, segurtasun neurri bereziak hartuta egingo dituzte datozen hiru igandeetako elizkizunak. Haurrek maskara jantzita egin beharko dute jaunartzea; jauna hartzen duten unean soilik kendu ahal izango dute musukoa. Gainera, jaunartzea egiten duen haur bakoitzeko zortzi lagun sartu ahal izango dira elizara. Hiru igandeetan neurri bera hartuko dute, nahiz eta jaunartzea egingo duen ume kopurua ez bera izan.\nHorrez gain, familiek distantzia gorde beharko dute beren artean elizan. "Parrokiako erdiko gunean, bi bankutatik bat erabiliko dute; hau da, erdiko bankua hutsik geldituko da". Modu horretan, metro eta erdiko distantzia gordeko dute familia batetik bestera, eta senide guztiek ere maskarak jantzita joan beharko dute elizara.\nHerriko jatetxeak, prest\nElizan ezohiko neurriak hartuko dituzte beraz, eta baita elizkizun osteko bazkariak egingo dituzten herriko jatetxeetan ere. Kiruri jatetxean "nahiko lasai" hasiko dute jaunartzeen denboraldia, bazkari bakarra zerbitzatuko baitute igandean, baina izango dituzte sei edo zortzi bazkari egun berean eman beharko dituzten igandeak ere. Dena dela, "lasai" daudela adierazi du Arantxa Oruezabal arduradunak, dena pentsatuta dutelako.\nHaren esanetan, "haur bakoitzak, gehienera ere, 30 bat gonbidatu izaten ditu; beraz, orain indarrean dauden arauak errespetatuta, hamarna laguneko hiru mahaitan jartzea da normalena". Jangela handiak dituztenez, leku aldetik arazorik ez dutela izango ziurtatu du. Hori bai, sarreran jende pilaketarik sortu ez dadin, neurriak hartzea aurreikusita daukate. "Familia bakoitzak sarrera ordutegi bat izango du eta hori errespetatzea beharrezkoa izango da".\nOruezabalen arabera, maiatzean bertan behera gelditutako jaunartze ospakizunik gehienak orain egingo dituzte, baina izan da datorren udaberrira arte atzeratzea erabaki duenik ere. Loiola hotelean, aldiz, maiatzean bertan behera utzi zituzten ospakizun bazkari guztiak egingo dituzte datozen asteetan, "baina modu sakabanatuagoan", Olatz Azpiazu arduradunaren arabera. "Azpeitian eta Azkoitian maiatzean izan ohi dira jaunartzeak, hilabete berean guztiak; orain, ordea, Azpeitikoak irailean izango dira, eta Azkoitikoak, urrian". Jatexeentzat horrela hobe dela uste du, errazagoa izango zaielako babes neurri guztiak behar bezala hartzea.\nIgandean jaunartze osteko hiru bazkari zerbitzatuko dituzte Loiola hotelen, eta dagoeneko "dena prest" duten arren, Azpiazuk aitortu du "ohi baino urdurixeago" badaudela, "egoera honetan ospatuko dituzten lehendabizikoak" izango direlako. Hiru familietako kideek elkarrekin harremanik izan ez dezaten hainbat neurri hartu dituztela azaldu du. "Lehen, jangela berean ospakizun bat baino gehiago egin genitzakeen batzuk alde batean eta besteak bestean jarrita, baina orain ez". Igandean bi jangelak erabiliko dituzte hiru bazkari emateko. "Jangela handian bi bazkari emango ditugu, bionboekin bereizita, beti ere kontuan izanda jangela berean ezin direla hirurogei lagun baino gehiago egon, hori baita gehienezko edukiera muga". Gainera, familia bakoitza ate banatatik sartuko dela ziurtatu du, besteekin harremanik izan ez dezan.\nHemendik aurrera, eta bereziki horrelako egunetan, antolakuntza "ezinbestekoa" izango dela iritzi dio Azpiazuk, baina uste du badagoela modua gauzak "txukun" egiteko. "Gaitzak gure artean jarrituko duela ematen du eta ikasi egin beharko dugu berarekin bizitzen". Maiatzean bertan behera geratutako ospakizunak orain egitea ontzat jo du Loiola hoteleko arduradunak, herriko jatetxeek bultzada behar dutelako. "Uda ez da batere ona izan eta ea jaurnartzeei esker udazken hobea izaten dugun".\nHain zuzen ere, Loiola hotelean egingo du jaurnartze osteko bazkaria Artetxe-Aramendi sendiak, baina ez igande honetan, hurrengoan baizik, hilaren 20an. Bi seme eta hiru alaba dituzte, hirukiak azken horiek, eta horiei dagokie lehen jaunartzea egitea. Bazkariari dagozkionak nahikoa argi dituztela esan du Nagore Aramendi amak, baina elizkizunari dagokionean, badituztela zalantza batzuk. "Ekainean jakinarazi ziguten jaunartzeak irailera atzeratuko zirela, eta duela astebete bidali ziguten ohar bat elizan kontuan izan beharreko neurrien inguruan. Esan digute umeko zortzi lagunek sartu ahal izango dugula elizara; gure kasuan 24 izango ginateke berez, baina oraindik ez dakigu ziur hala izango den ala ez". Jaurnartze elizkizunaren entseguak datorren astelehen eta asteazkenean dauzkatela esan du, eta horiek baliatuko dituztela zalantzak argitzeko.\nHorrenbeste denbora zain egon eta gero, eguna iristeko "gogotsu" daude Aramendi eta haren familia, baina onartu du kezka ere badutela, "egoera honetan azken unera arte ez dagoelako ezer segururik". Ezta maiatzerako prestatu zituzten arropak eta oinetakoak ongi izango dituztenik ere. "Azkenengoz abuztuan jantzi zituzten jaunartzerako soinekoak, argazkiak ateratzeko, eta maiatzean baino dezente txikiagoak zituzten ordurako", esan du Aramendik. Beraz, egunotan jantzialdi bat ematea komeni, azken ukituak eman beharra badago ere.